(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΔ΄

Παρασκευή 8 Νοεμβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Μ. Κεφαλά και Ι. Πασχαλίδη, σελ.
3. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Βαθέος Αυλίδας, το 57 Δημοτικό Σχολείο Αθήνας και το 4ο Δημοτικό Σχολείο Κορωπίου, σελ.
4. Ανακοινώνεται ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύει, την 7/11/2019: Ποινική δικογραφία κατά του τέως Πρωθυπουργού κ. Αλεξίου Τσίπρα και κατά του τέως Αναπληρωτή Υπουργού Προστασίας του Πολίτη κ. Νικόλαου Τόσκα, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 11 Νοεμβρίου 2019, σελ.
2. Συζήτηση επικαίρων ερωτήσεων:
 α) Προς τον Υπουργό Υποδομών και Μεταφορών:
 i. με θέμα: «Ελλιπής συγκοινωνιακή σύνδεση του Δήμου Αγίων Αναργύρων με τα δίκτυα σταθερής τροχιάς», σελ.
 ii. με θέμα: «Ο σχεδιασμός της κυβέρνησης για τους δύο εν εξελίξει διαγωνισμούς για τον Βόρειο Οδικό Άξονα Κρήτης (ΒΟΑΚ)», σελ.
 β) Προς τον Υφυπουργό στον Πρωθυπουργό, με θέμα: «Διαμόρφωση Πάρκου Ραδιοφωνίας ΕΡΤ ΑΕ στον Δήμο Ιλίου», σελ.
 γ) Προς τον Υπουργό Προστασίας του Πολίτη:
 i. με θέμα: «Συστηματική καταστολή εις βάρος πολιτών που εναντιώνονται στις εξορύξεις στην Ήπειρο», σελ.
 ii. με θέμα: «Απάνθρωπες εικόνες στο Κέντρο Υποδοχής και Ταυτοποίησης (ΚΥΤ) Λέρου», σελ.
 δ) Προς τον Υπουργό Υγείας:

 i. με θέμα: «Υπολειτουργεί το ΕΚΑΒ Κέρκυρας», σελ.
 ii. με θέμα: «Λήξη συμβάσεων εργαζομένων μέσω ΕΣΠΑ και ΟΑΕΔ στα δημόσια νοσοκομεία», σελ.
 ε) Προς τον Υπουργό Οικονομικών, με θέμα: «Αποκατάσταση της εικόνας εγκατάλειψης του Αχίλλειου ανακτόρου στην Κέρκυρα», σελ.
 στ) Προς τον Υπουργό Περιβάλλοντος και Ενέργειας:
 i. με θέμα: «Καθυστέρηση υλοποίησης έργου υπογειοποίησης καλωδίων υψηλής τάσης και απομάκρυνσης πυλώνων υψηλής τάσης στη Δυτική Αθήνα», σελ.
 ii. με θέμα: «Επανεξέταση της απόφασης για εγκατάσταση σταθμού μετατροπής στη Δαμάστα Ηρακλείου», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΩΝΣΤΑΝΤΙΝΟΠΟΥΛΟΣ Ο. , σελ.
ΜΠΑΚΑΔΗΜΑ Φ. , σελ.

Β. Επί των επικαίρων ερωτήσεων:
ΑΡΣΕΝΗΣ Κ. , σελ.
ΑΥΛΩΝΙΤΗΣ Α. , σελ.
ΒΕΣΥΡΟΠΟΥΛΟΣ Α. , σελ.
ΘΩΜΑΣ Γ. , σελ.
ΚΑΡΑΜΑΝΛΗΣ Κ. του Αχ. , σελ.
ΚΑΦΑΝΤΑΡΗ Χ. , σελ.
ΚΕΓΚΕΡΟΓΛΟΥ Β. , σελ.
ΚΟΝΤΟΖΑΜΑΝΗΣ Β. , σελ.
ΚΟΥΜΟΥΤΣΑΚΟΣ Γ. , σελ.
ΜΑΜΟΥΛΑΚΗΣ Χ. , σελ.
ΜΠΑΚΑΔΗΜΑ Φ. , σελ.
ΜΠΙΑΓΚΗΣ Δ. , σελ.
ΟΙΚΟΝΟΜΟΥ Ε. , σελ.
ΠΕΤΣΑΣ Σ. , σελ.
ΠΟΥΛΑΣ Α. , σελ.

ΠΑΡΕΜΒΑΣΕΙΣ:
ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΔ΄

Παρασκευή 8 Νοεμβρίου 2019

Αθήνα, σήμερα στις 8 Νοεμβρίου 2019, ημέρα Παρασκευή και ώρα 10.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 11 Νοεμβρίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 182/5-11-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Απασχόληση συνταξιούχων ναυτικών στις Ακαδημίες Εμπορικού Ναυτικού».

2. Η με αριθμό 176/5-11-2019 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Παιδείας και Θρησκευμάτων, με θέμα: «Η καθυστέρηση στην ανακοίνωση των αποτελεσμάτων για την εισαγωγή και την εγγραφή στην τριτοβάθμια εκπαίδευση των υποψηφίων με σοβαρές παθήσεις.».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού Βουλής)

1. Η με αριθμό 177/5-11-2019 επίκαιρη ερώτηση του ΣΤ΄ Αντιπροέδρου της Βουλής και Βουλευτή του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Πολιτισμού και Αθλητισμού, με θέμα: «Τα προβλήματα στις εγκαταστάσεις του Εθνικού Αθλητικού Κέντρου (ΕΑΚ) Λάρισας.».

2. Η με αριθμό 178/5-11-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Ολιγομελή τμήματα προσανατολισμού Γενικού Λυκείου (ΓΕΛ) στην Περιφερειακή Ενότητα Κιλκίς.».

3. Η με αριθμό 179/5-11-2019 επίκαιρη ερώτηση της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς την Υπουργό Παιδείας και Θρησκευμάτων, με θέμα: «Οι σοβαρές ελλείψεις, και η κατάσταση στο συγκρότημα Ειδικών Σχολείων στο Αιγάλεω.».

4. Η με αριθμό 164/1-11-2019 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Οικονομικών, με θέμα: «Ενιαίοι κανόνες αντιμετώπισης δανειοληπτών.

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 916/25-9-2019 ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς την Υπουργό Παιδείας και Θρησκευμάτων, με θέμα: «Εγγραφές και Μετεγγραφές μαθητών στο 1ο ΕΠΑΛ Σπάρτης».

Κυρίες και κύριοι συνάδελφοι, προχωρούμε τώρα στη συζήτηση των επικαίρων ερωτήσεων του σημερινού δελτίου.

Με έγγραφό του ο Γενικός Γραμματέας Νομικών και Κοινοβουλευτικών θεμάτων ενημερώνει το Σώμα τα εξής:

«Με την παρούσα σάς ενημερώνουμε, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 8 Νοεμβρίου 2019, ότι καθίσταται αδύνατη η παρουσία:

Του Υπουργού Οικονομικών κ. Χρήστου Σταϊκούρα -στον οποίο απευθύνεται η υπ’ αριθ. 170/4-11-2019 επίκαιρη ερώτηση- λόγω κωλύματος: συμμετοχή σε κυβερνητική αποστολή στο εξωτερικό, κατά το άρθρο 131 παράγραφος 2 του Κανονισμού της Βουλής.

Οι επίκαιρες ερωτήσεις που θα συζητηθούν είναι οι εξής:

Η υπ’ αριθμ. 173/5-11-2019 επίκαιρη ερώτηση και η υπ. αριθμ. 537/6-9-2019 ερώτηση -κατ’ άρθρο 130 παράγραφος 5 του Κανονισμού της Βουλής- θα απαντηθούν από τον Υπουργό Υποδομών και Μεταφορών κ. Κωνσταντίνο Αχ. Καραμανλή.

Η υπ’ αριθμ. 171/5-11-2019 επίκαιρη ερώτηση θα απαντηθεί από τον Αναπληρωτή Υπουργό Προστασίας του Πολίτη κ. Γεώργιο Κουμουτσάκο.

Η υπ’ αριθμ. 1107/4-10-2019 ερώτηση -κατ’ άρθρο 130 παράγραφος 5 του Κανονισμού της Βουλής- θα απαντηθεί από τον Υφυπουργό Οικονομικών κ. Απόστολο Βεσυρόπουλο.

Η υπ’ αριθμ. 172/5-11-2019 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ελευθέριο Οικονόμου.

Η υπ’ αριθμ. 175/5-11-2019 επίκαιρη ερώτηση και η υπ’ αριθμ. 792/20-9-2019 ερώτηση -κατ’ άρθρο 130 παράγραφος 5 του Κανονισμού της Βουλής- θα απαντηθούν από τον Υφυπουργό Υγείας κ. Βασίλειο Κοντοζαμάνη.

Οι υπ’ αριθμ. 168/4-11-2019 και 174/5-11-2019 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Γεράσιμο Θωμά.

Η υπ’ αριθμ. 183/5-11-2019 επίκαιρη ερώτηση θα απαντηθεί από τον Υφυπουργό στον Πρωθυπουργό κ. Στυλιανό Πέτσα.».

Επίσης, η με αριθμό 164/1-11-2019 ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Οικονομικών με θέμα: «Ενιαίοι κανόνες αντιμετώπισης δανειοληπτών θα ενσωματωθεί μετά από συνεννόηση στο δελτίο επικαίρων ερωτήσεων της Δευτέρας 11 Νοεμβρίου 2019.».

Αρχίζουμε, λοιπόν, τη συζήτηση με την τέταρτη με αριθμό 173/5-11-2019 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υποδομών και Μεταφορών, με θέμα: «Ελλιπής συγκοινωνιακή σύνδεση του Δήμου Αγίων Αναργύρων με τα δίκτυα σταθερής τροχιάς».

Στην ερώτηση θα απαντήσει ο Υπουργός Υποδομών και Μεταφορών κ. Κωνσταντίνος Αχ. Καραμανλής.

Τον λόγο έχει ο κ. Κρίτων Αρσένης. Κύριε συνάδελφε, ξέρετε, έχουν πιάσει τα κρύα! Σας βλέπω λίγο καλοκαιρινό. Έχουν πιάσει τα κρύα τώρα έξω.

Ορίστε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ. Δεν κάνει ιδιαίτερο κρύο μέσα στη Βουλή.

Κύριε Υπουργέ, σας ευχαριστώ πάρα πολύ που είστε εδώ και ήρθατε αυτοπροσώπως να απαντήσετε στην ερώτηση για ένα πάρα πολύ σημαντικό ζήτημα. Ο Δήμος Αγίων Αναργύρων - Καματερού έχει πάρα πολύ ελλιπή συγκοινωνιακή σύνδεση. Και μάλιστα δεν είναι μόνο ότι οι κάτοικοι δεν έχουν πρόσβαση στο μητροπολιτικό κέντρο της Αθήνας, αλλά δεν έχουν και οι κάτοικοι της υπόλοιπης Αττικής πρόσβαση στο Μητροπολιτικό Πάρκο Τρίτση, ένα πολύ σημαντικό πνεύμονα ζωής, παρά τα όποια προβλήματά του ιδιαίτερα το καλοκαίρι.

Το πρόβλημα είναι ότι με μία σχετικά πρόσφατη απόφαση στις 13 Σεπτέμβρη ανεστάλη και η τελευταία σύνδεση που είχε το λεωφορείο με το μετρό στη στάση Αττική. Υπάρχει ένας προαστιακός ο οποίος λειτουργεί με πάρα πολύ αραιά δρομολόγια. Κάνει δουλειά, αλλά πραγματικά για λίγους ανθρώπους που μπορούν να τον αξιοποιήσουν λόγω των αραιών δρομολογίων. Και την ίδια στιγμή δεν έχει ανακοινωθεί η απαραίτητη σύνδεση της περιοχής με μετρό.

Ξέρω ότι μετά την κατάθεση της επίκαιρης ερώτησης βγήκε μια απόφαση από τον ΟΑΣΑ να επεκτείνει την γραμμή προς το μετρό της Αττικής. Όμως, θέλω και τη δική σας προσωπική δέσμευση ότι θα ισχύσει αυτή η απόφαση, ότι θα φτάσει μέχρι το Γεροβουνό που είναι τα όρια του δήμου. Και θέλω μία δική σας δέσμευση για το τι θα γίνει με το μετρό στη συγκεκριμένη περιοχή. Είναι μία πολύ συγκεκριμένη περιοχή με μητροπολιτικές υποδομές.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ.

Τον λόγο έχει ο κύριος Υπουργός για τρία λεπτά.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Αγαπητέ, κύριε συνάδελφε, νομίζω ότι θα συμφωνήσουμε όλοι πως μέλημα όλων μας που είμαστε στα δημόσια πράγματα αποτελεί η καλύτερη εξυπηρέτηση του επιβατικού κοινού.

Το πρόβλημα, δυστυχώς, εντοπίζεται στο γεγονός ότι εμείς ως Κυβέρνηση κληθήκαμε από την πρώτη στιγμή να υπηρετήσουμε αυτή την αρχή έχοντας όμως να αντιμετωπίσουμε τεράστια προβλήματα τα οποία βρήκαμε στον τομέα των μέσων μαζικής μεταφοράς.

Και εδώ, αν έχετε την καλοσύνη, θα μου επιτρέψετε πριν πάω στο συγκεκριμένο θέμα να κάνω μία πολύ σύντομη αναφορά στο τι παραλάβαμε. Γιατί νομίζω ότι είναι καλό να ξέρουμε τι παραλάβαμε, αλλά να πούμε και το τι θα κάνουμε και πώς θα διορθώσουμε τα πράγματα.

Παραλάβαμε, λοιπόν, αστικές συγκοινωνίες όπου αυξηθήκαν οι τιμές των εισιτηρίων, μειώθηκε δραστικά ο στόλος των λεωφορείων και υποβαθμίστηκε η ποιότητα των παρεχόμενων υπηρεσιών. Και επιτρέψτε μου να σας δώσω μερικά νούμερα. Ο ΟΑΣΑ -που είναι η μητρική εταιρεία- είχε το 2014 έσοδα από εισιτήρια 250 εκατομμύρια ευρώ χωρίς την κρατική επιδότηση που ήταν άλλα 100. Ο ΟΑΣΑ το 2018 είχε έσοδα από εισιτήρια 156 εκατομμύρια και η κρατική επιδότηση, δηλαδή τα λεφτά που πληρώνουν όλοι οι Έλληνες φορολογούμενοι, εκτοξεύτηκε στα 197 εκατομμύρια ευρώ. Νομίζω ότι μόνο αυτά τα νούμερα αποδεικνύουν την πλήρη μπαχαλοποίηση των αστικών συγκοινωνιών. Αυτήν την κατάσταση, λοιπόν, παραλάβαμε.

Έχοντας, λοιπόν, πάντα στο μυαλό μας ότι μιλάμε για την καθημερινότητα χιλιάδων πολιτών, οι οποίοι θα πρέπει να αντιμετωπίζονται πάντα με σεβασμό, ο ΟΑΣΑ, αγαπητέ κύριε συνάδελφε, δεν είχε άλλη επιλογή από το να προχωρήσει σε ένα σχέδιο αναδιάρθρωσης του δικτύου. Με άλλα λόγια, έλαβε υπ’ όψιν του όλα τα λειτουργικά στοιχεία των γραμμών, δηλαδή διαδρομές, δρομολόγια, οχήματα, επιβατική κίνηση, και προέβη σε έναν απαραίτητο συγκοινωνιακό επανασχεδιασμό, που -συμφωνώ μαζί σας- έχει δημιουργήσει αρκετά προβλήματα, τα οποία εδώ είμαστε να τα διορθώσουμε.

Θα σας καταθέσω στα Πρακτικά έναν λεπτομερή πίνακα με τον οποίον θα δείτε την κατάσταση που παραλάβαμε και που εξηγεί γιατί κάνουμε αναδιάρθρωση των δρομολογίων. Διότι το 3% των λεωφορείων είχε συχνότητα δρομολογίων έως 10 λεπτά και με τον εξορθολογισμό που προσπαθεί να κάνει ο ΟΑΣΑ εμείς το πάμε κατευθείαν στο 8% με στόχο το 20%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Την ανοχή σας -αν μπορώ- κύριε Πρόεδρε.

Όπως πολύ σωστά επισημάνατε -για να πάμε στο συγκεκριμένο ερώτημα- όντως εξετάστηκε και η γραμμή Γ10 -η οποία μετονομάστηκε σε γραμμή 720- και μετατράπηκε σε τροφοδοτική γραμμή του σταθμού «Κάτω Πατήσια» του ηλεκτρικού.

Θα ήθελα, όμως, να σας ενημερώσω πως από τις 14 Οκτωβρίου και μετά οι υπηρεσίες του ΟΑΣΑ παρακολουθούσαν τη λειτουργία αυτής της γραμμής, όπως και τις άλλες που έγιναν στον επανασχεδιασμό, και κατέγραψε -πράγμα το οποίο δεν έχει ξαναγίνει- όλες τις απόψεις και τις προτάσεις και των δήμων και του επιβατικού κοινού. Το αποτέλεσμα ήταν -μετά τη διαπίστωση της ανάγκης του επιβατικού κοινού- να τροποποιηθεί η συγκεκριμένη γραμμή και να επεκτείνεται μέχρι τον σταθμό Αττική. Θα καταλήγει, δηλαδή, και σε σταθμό του μετρό και σε σταθμό του ηλεκτρικού.

Ο συγκεκριμένος σχεδιασμός επιλέχθηκε μετά από διάλογο και με τον Δήμο Αγίων Αναργύρων και πρόκειται να εφαρμοστεί εντός του αμέσως επόμενου χρονικού διαστήματος.

Θα ήθελα λοιπόν να σας ενημερώσω ότι, παράλληλα με αυτά, μελετάται από τον ΟΑΣΑ κατά πόσο είναι επίσης -αυτό που λέτε κι εσείς- εφικτή η επέκταση της γραμμής 720 μέχρι το Γεροβουνό. Δεν είμαι έτοιμος να σας απαντήσω ακόμη σε αυτό. Δεν θα ήθελα να πω κάτι το οποίο να μην ισχύει. Νομίζω ότι είναι αντιληπτό ότι ο στόχος της Κυβέρνησης είναι ο εξορθολογισμός των αστικών συγκοινωνιών, αλλά πάντα με γνώμονα την καλύτερη εξυπηρέτηση του κοινού. Στη δευτερολογία μου, αν θέλετε, θα αναφερθώ και στο ερώτημα που κάνατε σχετικά με το μετρό.

(Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Υπουργέ.

Χαίρομαι που επαληθεύετε τα κείμενα που ήρθαν και στα χέρια μας για την επέκταση της γραμμής μέχρι το μετρό Αττικής. Είναι πάρα πολύ σημαντικό. Θα ήθελα και τη δέσμευσή σας για το Γεροβουνό, γιατί στην ουσία οι κάτοικοι της περιοχής έχουν δικαίωμα ισότιμης πρόσβασης στις δημόσιες υποδομές και στην υποδομή του μετρό.

Ένα άλλο κεντρικό ζήτημα εδώ πέρα είναι το πόσο αραιά είναι αυτά τα δρομολόγια. Είναι τόσο αραιά που ένας κάτοικος του κέντρου της Αθήνας ή οποιουδήποτε άλλου κεντρικότερου δήμου της Αθήνας θα τα αγνοούσε, γιατί έχει συνηθίσει σε φυσιολογικά δρομολόγια. Όταν έχεις δρομολόγια της μισής ώρας και κάθε σαράντα πέντε λεπτά, για πάρα πολλούς ανθρώπους που έχουν συνηθίσει σε ένα πυκνό δίκτυο διασύνδεσης αυτό σημαίνει μη δρομολόγιο, ότι δεν υπάρχει δρομολόγιο. Άρα χρειάζεται και στους πάνω από πενήντα χιλιάδες κατοίκους των Αγίων Αναργύρων και του Καματερού να δώσουμε το ίδιο δικαίωμα που δίνουμε σε κάθε δημότη, κάθε πολίτη της Αττικής και της Αθήνας. Χρειάζεται ένα δίκτυο, το οποίο να έχει συχνές ανταποκρίσεις για να μπορεί να το χρησιμοποιεί ο άνθρωπος με αξιοπρέπεια και με εμπιστοσύνη ότι θα πάει στη δουλειά του την ώρα που χρειάζεται.

Οπότε θέλω να κοιτάξετε και το θέμα αυτό, να πυκνώσει το δρομολόγιο, να γίνει η διασύνδεση με το Γεροβουνό και περιμένω στη δευτερολογία σας να ακούσω, ελπίζω, τη δέσμευσή σας για το μετρό στους Αγίους Αναργύρους, το οποίο είναι απαραίτητο όχι μόνο για τους κατοίκους των Αγίων Αναργύρων, αλλά και για όλη την Αθήνα και την Αττική, καθώς εκεί πέρα έχουμε μητροπολιτικές υποδομές, όπως το Πάρκο Τρίτση.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Αντιλαμβανόμαστε πλήρως, κύριε Αρσένη, ότι υπάρχει πρόβλημα με τα δρομολόγια σε πολλές περιοχές και όπως σας είπα και στην πρωτολογία μου γι’ αυτόν τον λόγο έγινε ο επανασχεδιασμός, ο οποίος είναι λογικό να δημιουργεί αναστάτωση. Σας είπα ποια είναι η συχνότητα των δρομολογίων. Στα περισσότερα δρομολόγια σήμερα οι επιβάτες περιμένουν μέχρι και είκοσι λεπτά. Αυτό είναι απαράδεκτο και το αντιλαμβανόμαστε πλήρως.

Έχουμε όμως -ακούστε- έναν γερασμένο στόλο, έναν εξαιρετικά ρυπογόνο στόλο. Ο μέσος όρος ηλικίας των λεωφορείων στην Αθήνα όσο και στη Θεσσαλονίκη είναι πολύ μεγάλος, είναι πολύ υψηλός. Πρέπει λοιπόν -και θα γίνει άμεσα- να προβούμε σε διαγωνισμό, διότι ο προηγούμενος διαγωνισμός της Κυβέρνησης, που ήταν «γονατογράφημα», δεν ακυρώθηκε από εμάς, αλλά την Ανεξάρτητη Αρχή Προδικαστικών Προσφύγων. Πρέπει λοιπόν πολύ σύντομα ο αρμόδιος οργανισμός, ο ΟΣΥ, να προβεί στη δημιουργία ενός νέου διαγωνισμού για να μπορέσουμε να πάρουμε νέα λεωφορεία. Εμείς παραλάβαμε οκτακόσια πενήντα λεωφορεία και τρόλεϊ στους δρόμους, σήμερα έχουμε χίλια εκατό, όταν κανονικά χρειαζόμαστε πάνω από χίλια πεντακόσια. Και πρέπει επιτέλους να μπει και ηλεκτροκίνηση και θα το κάνουμε αυτό με επιδάνειο της Ευρωπαϊκής Τράπεζας Επενδύσεων στα νέα οχήματα τα οποία θα παραλάβουμε.

Αναφορικά με το μετρό, όπως σας είπα, θέλω να κάνω μία επισήμανση και να πω ότι είμαι σίγουρος πως αντιλαμβάνεστε ότι τα πράγματα στο μετρό τίθενται σε μια πιο μακροχρόνια διάσταση.

Σε ό,τι λοιπόν αφορά το μετρό, σας αναφέρω ότι ο αρμόδιος φορέας του «ΑΤΤΙΚΟ ΜΕΤΡΟ» έχει συμπεριλάβει στον σχεδιασμό των έργων και την επέκταση της Γραμμής 2 στο Ίλιον, από τον υφιστάμενο σταθμό Ανθούπολης, με τρεις νέους σταθμούς. Με αυτόν τον τρόπο θα επιτευχθεί η προσέγγιση στην περιοχή Καματερού, με τον σταθμό στην οδό Αγίου Νικολάου.

Γι’ αυτή λοιπόν την επέκταση, σε αυτή τη φάση, η «ΑΤΤΙΚΟ ΜΕΤΡΟ» μάς έχει ενημερώσει ότι έχουν ολοκληρωθεί οι προκαταρκτικές μελέτες -άρα είμαστε δυστυχώς σε πολύ αρχικό στάδιο- και οι τοπογραφικές, γεωλογικές και γεωτεχνικές μελέτες θα πρέπει να γίνουν στο αμέσως επόμενο βήμα, έτσι ώστε να αναθέσουμε την προμελέτη του έργου. Δηλαδή με αυτό το πράγμα θέλω να καταστήσω σαφές ότι βρισκόμαστε σε αρχικό στάδιο και επίσης εδώ να σημειώσω πως πέρα από την επέκταση της Γραμμής 2 προς το Καματερό, η «ΑΤΤΙΚΟ ΜΕΤΡΟ» εξετάζει και τη δυτική επέκταση της Γραμμής 4, μιας γραμμής που έχει μεγαλύτερη ωριμότητα και η οποία βρίσκεται υπό δημοπράτηση. Θέλω να ελπίζω ότι θα ξεκαθαρίσει αυτή η κατάσταση πολύ σύντομα. Επίσης, πρέπει να κάνουμε πρόβλεψη για τη δημιουργία του σταθμού στο Πάρκο Βασιλίσσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αυτό όμως που πρέπει να καταλάβουμε κάποτε είναι ότι δεν πρέπει να λέμε πράγματα τα οποία δεν έχουν σχέση με την πραγματικότητα. Και η πραγματικότητα, κύριε Αρσένη, είναι ότι τα έργα μετρό είναι έργα πολύ δύσκολα, χρονοβόρα και ακριβά. Θα σας πω ότι ένα χιλιόμετρο μετρό κοστίζει πάνω από 100 εκατομμύρια ευρώ και πρέπει να γίνονται με πολύ σοβαρές μελέτες. Κι αυτό δεν συμβαίνει μόνο στην Ελλάδα, αλλά σε όλο τον πολιτισμένο κόσμο που έχει υπόγειο σιδηρόδρομο.

Επομένως είναι στον σχεδιασμό να γίνει επέκταση, αλλά σε αυτή τη φάση δεν μπορώ εγώ να δεσμευτώ ως Υπουργός Υποδομών πόσο καιρό θα πάρει αυτό, διότι δεν έχουμε ακόμα καν στάδιο προμελέτης. Εγώ θα αποφύγω την κακοδαιμονία που δέρνει την πολιτική ζωή του τόπου να βγαίνουν οι Υπουργοί και να ανακοινώνουν πράγματα, τα οποία δεν έχουν καμμία σχέση με την πραγματικότητα. Επομένως υπάρχει σχεδιασμός, αλλά σε αυτή τη φάση κανένας δεν μπορεί να μας πει ποιο θα είναι το ακριβές χρονοδιάγραμμα διότι, όπως σας εξήγησα, δεν είμαστε καν στο στάδιο της προμελέτης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Τώρα θα συζητηθεί η τρίτη με αριθμό 537/6-9-2019 ερώτηση του κύκλου αναφορών – ερωτήσεων του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου Μαμουλάκη προς τον Υπουργό Υποδομών και Μεταφορών, με θέμα: «Ο σχεδιασμός της κυβέρνησης για τους δύο εν εξελίξει διαγωνισμούς για τον Βόρειο Οδικό Άξονα Κρήτης (ΒΟΑΚ)». Θα απαντήσει ο Υπουργός Υποδομών και Μεταφορών κ. Κωνσταντίνος Αχ. Καραμανλής.

Ορίστε, κύριε Μαμουλάκη, έχετε τον λόγο για δύο λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, μπαίνω κατευθείαν στο διά ταύτα της ερώτησης. Γνωρίζετε το πολύπαθο έργο, τη μεγάλη αυτή, ιστορική θα χαρακτήριζα, εκκρεμότητα ως ζώσα αρτηρία στη χώρα, μετά την ολοκλήρωση της Εγνατίας, της Αττικής, της Ολυμπίας, της Ιόνιας Οδού. Η Μινωική Οδός ή εν πάση περιπτώσει ο Βόρειος Οδικός Άξονας Κρήτης - μαθαίνουμε εν είδει διαρροών από τον Τύπο ότι ίσως ονομαστεί Μινωική Οδός - είναι μία σοβαρή, πραγματικά, σε επίπεδο υποδομών χώρας, εκκρεμότητα, ενδεχομένως και ως αρτηρία η μεγαλύτερη που έχει μείνει σε εκκρεμότητα.

Γνωρίζετε ότι η αρχιτεκτονική της προηγούμενης κυβέρνησης διέπετο από δύο βασικούς άξονες, τη σύμβαση παραχώρησης για τον δρόμο Χανιά - Χερσόνησος και τον δρόμο Χερσόνησος - Νεάπολη με σύμπραξη ιδιωτικού και δημόσιου τομέα, μέσω ΣΔΙΤ, και φυσικά ως τυπικό δημόσιο έργο για το υπόλοιπο σκέλος στο ανατολικό μέρος του νησιού. Επίσης, γνωρίζετε ότι υπάρχει από την προηγούμενη διοίκηση του Υπουργείου Υποδομών μία υπουργική απόφαση για τον καθορισμό της προτιμητέας χάραξης λειτουργικού σχεδιασμού του Βόρειου Οδικού Άξονα Κρήτης για το σκέλος Χανιά - Νεάπολη.

Μπαίνω λοιπόν στο ουσιαστικό σκέλος της ερώτησης που έχει τέσσερα τμήματα: Πρώτον, σκοπεύετε να ακυρώσετε τον εν εξελίξει διεθνή διαγωνισμό για τη σύμβαση παραχώρησης του σκέλους του ΒΟΑΚ Χανιά - Χερσόνησος;

Δεύτερον, σκοπεύετε να ακυρώσετε τον εν εξελίξει διεθνή διαγωνισμό για τη σύμβαση δημόσιου - ιδιωτικού τομέα του σκέλους ΒΟΑΚ Χερσόνησος - Νεάπολη;

Τρίτον, σκοπεύετε να προχωρήσετε στην προκήρυξη του σκέλους του έργου Νεάπολη - Άγιος Νικόλαος ως τυπικό δημόσιο έργο;

Τέταρτον, ποιος είναι ο συνολικός σχεδιασμός της νέας Κυβέρνησης για τον ΒΟΑΚ και σε τι χρονοδιαγράμματα -αυτό είναι αρκετά κρίσιμο για όλους στην Κρήτη- προσβλέπετε για την ολοκλήρωση αυτού του πολύπαθου έργου;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός για τρία λεπτά.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Πρόεδρε, σας ευχαριστώ πολύ.

Κύριε συνάδελφε, με έκπληξη διαπιστώνω ότι ο ΣΥΡΙΖΑ για δεύτερη συνεχόμενη εβδομάδα συνεχίζει να υποστηρίζει, θα μου επιτρέψετε να πω, μια πλασματική εικόνα που ως κυβέρνηση προσπάθησε να δημιουργήσει.

Την προηγούμενη εβδομάδα είχαμε μια ερώτηση σχετικά με την υπογειοποίηση του εννιάμισι χιλιομέτρου για την Πάτρα. Σήμερα έχουμε τον ΒΟΑΚ. Και μάλιστα στην ερώτησή σας, που την καταθέτετε ξανά γιατί δεν ήσασταν ικανοποιημένος από την απάντησή μου, έχει αναφερθεί η Κυβέρνηση, τόσο ο Πρωθυπουργός όσο και εγώ στις προγραμματικές δηλώσεις, αλλά και μέσω κοινοβουλευτικού ελέγχου στις 9 Αυγούστου. Όμως, αφού επιμένετε, εδώ είναι ο ναός της δημοκρατίας, ας βάλουμε τα πράγματα σε μία σειρά.

Ποια είναι, λοιπόν, η κληρονομιά του ΣΥΡΙΖΑ στο περιβόητο και πολύπαθο έργο του ΒΟΑΚ; Αν εμείς παραλάβαμε κάτι από την κυβέρνησή σας είναι, κατ’ ουσία, έναν διαγωνισμό εκδήλωσης ενδιαφέροντος. Επαναλαμβάνω, ένας διαγωνισμός εκδήλωσης ενδιαφέροντος για τον οποίο δεν υφίσταται καμμία μελετητική ωριμότητα -έχουμε κάποιες προμελέτες- και κανένα ενδεικτικό περιεχόμενο του έργου.

Και όχι μόνο δεν βρήκαμε, όπως σας είπα πριν, ωριμότητα μελετών, αλλά έχουμε να αντιμετωπίσουμε και πρόσθετες δυσκολίες για τη δημοπράτηση του συγκεκριμένου έργου ως ενιαίο έργο. Γιατί; Ακούστε ποια ήταν η απόφαση της προηγούμενης ηγεσίας του Υπουργείου Υποδομών, που επί τριάμισι χρόνια δεν είχε κάνει απολύτως τίποτα.

Σχεδιάσατε ένα έργο προβλέποντας τρεις πλήρως διαφορετικούς τρόπους δημοπράτησης, ως δημόσιο έργο, ως ΣΔΙΤ και ως σύμβαση παραχώρησης. Αυτό, λοιπόν, δεν έχει ξαναγίνει ποτέ στην Ελλάδα ή στην Ευρωπαϊκή Ένωση.

Και όχι μόνο αυτό, κατά την άποψή μας, είναι ένα «γονατογράφημα», αλλά θεωρώ ότι υπάρχει και ένα πολιτικό θράσος, εάν θέλετε, να εγκαλείτε μια νέα Κυβέρνηση γι’ αυτό το έργο. Δηλαδή μιλάμε για μελετητική ωριμότητα του έργου πραγματικά ανύπαρκτη -και αυτό δεν το λέμε εμείς, αλλά όλος ο τεχνικός κόσμος- και για παντελή απουσία στρατηγικής μελέτης. Διότι επί τεσσεράμισι χρόνια δεν εκπονήθηκαν μελέτες ικανές να οδηγήσουν σε μελέτες περιβαλλοντικών επιπτώσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε.

Ήσασταν, λοιπόν, τεσσεράμισι χρόνια κυβέρνηση και επιτρέψτε μου να πω ότι στο θέμα του ΒΟΑΚ δεν υπήρξε καμμία μα, καμμία βελτίωση. Μας παραδώσατε μια μολυβιά στον χάρτη της Κρήτης την οποία ονομάζετε έγκριση χάραξης. Δεν υπάρχει, λοιπόν, καν χάραξη για τον ΒΟΑΚ και μας λέτε ότι από εδώ θα περνάει ο ΒΟΑΚ.

Και θα μου επιτρέψετε, αν θέλετε, και μία μικρή συμβουλή. Καλό είναι να μην ανοίγουμε αυτό το θέμα του ΒΟΑΚ κάθε τρεις και λίγο, όταν ξέρουμε ποιο είναι το παρελθόν και το δικό σας έργο. Μην κάνετε, αν θέλετε, τα λάθη που έκαναν άλλοι συνάδελφοί σας οι οποίοι στην προηγούμενη ερώτηση για την υπογειοποίηση της Πάτρας είπαν από βήματος της Βουλής ότι καταθέτουν –ακούστε!- έγγραφο επίσημο των «JASPERS», δηλαδή των τεχνικών συμβούλων της Ευρωπαϊκής Ένωσης, και κατέθεσε στα Πρακτικά δελτίο Τύπου του ΣΥΡΙΖΑ Αχαΐας. Δηλαδή λυπάμαι που το λέω, αλλά κάποτε πρέπει να σοβαρευτούμε. Διότι, ξέρετε, τα γραπτά μένουν. Καταλαβαίνω ότι όλοι στην πολιτική είμαστε εδώ για να παίξουμε ένα παιχνίδι εντυπώσεων…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε και δευτερολογία.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κλείνω, κύριε Πρόεδρε.

Εγώ, λοιπόν, θα σας πω ότι σύντομα, μέχρι το τέλος του χρόνου, κυβερνητικό κλιμάκιο θα κατέβει στην Κρήτη και όχι απλά θα σας πει πώς θα κάνουμε τον δρόμο, το οποίο έχουμε πει και προεκλογικά, αλλά θα σας πούμε και αυτό που εσείς δεν μας είπατε ποτέ, δηλαδή από πού θα βρούμε χρηματοδότηση.

Στη δευτερολογία μου θα επανέλθω με την πρόταση της Νέας Δημοκρατίας για το συγκεκριμένο ζήτημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Ορίστε, κύριε συνάδελφε, έχετε τον λόγο για τρία λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Με πολύ ενδιαφέρον άκουσα την τοποθέτηση του κυρίου Υπουργού όσον αφορά στην, κατά την άποψή του, ανώριμη κατάσταση που επικρατεί στον βορειοδυτικό άξονα σε σχέση με τις μελέτες.

Εγώ θέλω να μιλήσω με στοιχεία. Γνωρίζουμε ότι οι τεχνικές προμελέτες έχουν ολοκληρωθεί -δύο τον αριθμό-, η υδραυλική μελέτη, η γεωλογική μελέτη και, φυσικά, η μελέτη περιβαλλοντικών επιπτώσεων. Επίσης, είναι σε εξέλιξη οι διαγωνισμοί του συμβούλου κτηματογράφησης και γεωτεχνικών ερευνών. Η μία εκ των δύο μελετών είναι κόστους - οφέλους, που είναι πάρα πολύ κρίσιμη για την εν γένει διατύπωση και παρακολούθηση του έργου, η νέα μελέτη οδικής ασφάλειας και η μελέτη αρχαιολογικής τεκμηρίωσης φυσικά από το Υπουργείο Πολιτισμού.

Και θα θέσω ένα ερώτημα ξεκάθαρα, κύριε Υπουργέ. Αναφέρατε πολλές φορές σήμερα τη φράση -καινούρια φράση αυτή- «μολυβιά στον χάρτη της Κρήτης». Προ μηνών -τριών, τεσσάρων μηνών- κατά τη διάρκεια των προγραμματικών δηλώσεων της Κυβέρνησης αναφέρατε «μία ιδέα και ένα σκίτσο». Η χάραξη η οποία υπάρχει θα παραμείνει η ίδια; Το ερώτημα είναι ξεκάθαρο. Υπάρχει συγκεκριμένη χάραξη και μιλάω και με την ιδιότητά μου ως πολιτικού μηχανικού. Θα ακολουθήσετε την ίδια;

Διότι αν ακολουθήσετε την ίδια, προφανώς ούτε πρόχειρη ούτε σκίτσα ούτε ιδέες είναι. Το θέμα είναι ξεκάθαρο και επί τάπητος. Αυτό είναι ένα εύλογο ερώτημα και φυσικά περιμένω και τις απαντήσεις στη δευτερολογία του κυρίου Υπουργού για το τι σκοπεύει να κάνει με τους εν εξελίξει διαγωνισμούς.

Καταλαβαίνω, από τα συμφραζόμενα, ότι προτίθεται να τους ακυρώσει. Το πότε δεν το γνωρίζουμε. Οι μέρες, οι εβδομάδες, οι μήνες περνούν και, εν πάση περιπτώσει, όπως γνωρίζει και ο ίδιος, έχει ήδη -εν είδει διαρροών- ανακοινωθεί το προηγούμενο διάστημα ότι θα κατέβει στην Κρήτη να το ανακοινώσει. Φτάσαμε Νοέμβριο και τώρα ακούω στο τέλος του έτους. Εν πάση περιπτώσει, υπάρχει μία δομική αβελτηρία και αντιλαμβάνεστε ότι αυτό το ερώτημα και το ζήτημα απασχολεί τους πάντες.

Εγώ να δεχθώ την κριτική του παρελθόντος. Αν και πρέπει να παραδεχθείτε ότι τα τελευταία δύο χρόνια, 2017 - 2019, συνετελέσθησαν σοβαρά βήματα για την ωρίμανση του έργου και αποτέλεσμα και απότοκο αυτής της προσπάθειας ήταν οι δύο διεθνείς διαγωνισμοί σε εξέλιξη. Επιπρόσθετα, απορίας άξιο είναι τι συνέβη τα προηγούμενα σαράντα χρόνια στο νησί.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε συνάδελφε, δυστυχώς βλέπω ότι συνεχίζετε να εκτίθεστε και, δυστυχώς, θα επαναλάβω και θα σας πω ποια είναι η κληρονομιά που παραλάβαμε. Παντελής απουσία στρατηγικής μελέτης που να δείχνει από πού πρέπει να περάσει ο ΒΟΑΚ. Άρα δεν υπάρχει χάραξη. Ούτε μας λέτε πώς πρέπει να φτιαχτεί ούτε μας λέτε ποια είναι τα γεωμετρικά χαρακτηριστικά. Πλήρης προχειρότητα σχεδιασμού.

Το 2018 η τότε κυβέρνηση υποστήριξε ότι το Καστέλι-Κίσσαμος-Χανιά δεν μπορεί να μπει στον ΒΟΑΚ. Το 2018! Τρία χρόνια που ήσασταν κυβέρνηση! Και μας εγκαλείτε εμάς για τρεις μήνες; Τρία χρόνια μετά. Τώρα το προσθέτετε στην υποτιθέμενη χάραξη που κάνετε, αλλά δεν το αναφέρετε στα χρηματοδοτικά μοντέλα που προτείνατε το 2018.

Τρία τμήματα από Χανιά μέχρι Άγιο Νικόλαο με διαφορετικές μεθόδους προκήρυξης. Δεν μου απαντήσατε, πού έχει γίνει αυτό στην Ευρώπη;

Πρόσφατη ανακοίνωση πριν από λίγο καιρό, πριν φύγετε, για εκπόνηση μελέτης. Για ποια μελετητική ωριμότητα μιλάτε;

Ας τελειώνουν επιτέλους τα πολιτικά παραμύθια. Εμείς είχαμε πει ως αντιπολίτευση τι θα κάνουμε. Τα πράγματα είναι απλά. Θα πρέπει το έργο να γίνει σε δύο φάσεις. Θα πρέπει να έχει δύο βασικά τμήματα, τα οποία όμως θα πρέπει να εξεταστούν από ειδικές τεχνικές και οικονομικές μελέτες.

Είναι προφανές ότι άμεσα ο αυτοκινητόδρομος Χανιά-Άγιος Νικόλαος θα γίνει σε πρώτη φάση. Σε δεύτερη φάση θα γίνει το κομμάτι Κίσσαμος-Χανιά και Άγιος Νικόλαος-Σητεία με συγκεκριμένη χρηματοδότηση. Και έχουμε προτείνει χρηματοδοτικό εργαλείο που λέγεται «πληρωμές διαθεσιμότητας», που είναι ένα νέο είδος συμβάσεων παραχώρησης.

Τελειώνοντας, όμως, θέλω να κάνω μία αναδρομή γιατί αναφερθήκατε -και σωστά το κάνατε αυτό- στους άλλους οδικούς άξονες. Να πούμε κάποτε την αλήθεια στον κρητικό λαό; Για ποιον λόγο δεν έχει γίνει εδώ και σαράντα χρόνια ο δρόμος; Ξέρετε για ποιον λόγο; Διότι το έργο αυτό δεν έχει εύκολη χρηματοδότηση. Γιατί στο έργο αυτό η σύμβαση παραχώρησης, που εσείς ως σύμβασης παραχώρησης προτείνετε να το κάνετε, σημαίνει διόδια, όπως σε όλον τον κόσμο.

Εγώ θα κατέβω στην Κρήτη και θα αποκαλύψω τι ήταν αυτό το οποίο πραγματικά εννοούσατε, διότι λέγατε σύμβαση παραχώρησης, αλλά λέγατε ότι δεν θα βάλουμε διόδια.

Το έργο αυτό δεν έχει γίνει επί τόσα χρόνια διότι δεν υπήρξε χρηματοδότηση. Επομένως, πριν να λέμε λόγια του αέρα, η Κυβέρνηση, η κάθε κυβέρνηση οφείλει να πει πώς θα χρηματοδοτηθεί το έργο.

Εμείς είμαστε σε μια φάση οικονομοτεχνικών μελετών και πολύ σύντομα θα σας πούμε ακριβώς τη λύση, από πού θα χρηματοδοτηθεί το έργο, διότι, αν δεν σας πούμε από πού θα χρηματοδοτηθεί το έργο, απλά θα έχουμε μια αντιπαράθεση, απλά θα λέμε λόγια του αέρα, θα μιλάμε για μελέτες, θα μιλάμε για χάραξη, αλλά τελικά δεν θα μιλάμε για το μείζον και για το πιο σοβαρό, πώς θα χρηματοδοτηθεί το συγκεκριμένο έργο.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε, κύριε Υπουργέ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, δεν υπάρχει άλλη δυνατότητα να μιλήσετε.

Κυρίες και κύριοι συνάδελφοι, θα ήθελα να κάνω κάποιες ανακοινώσεις προς το Σώμα.

Η Βουλευτής Ιωαννίνων κ. Μαρία - Αλεξάνδρα Κεφάλα ζητεί άδεια ολιγοήμερης απουσίας στο εξωτερικό από τις 11 Νοεμβρίου 2019 έως τις 15 Νοεμβρίου 2019 λόγω συμμετοχής της στο Ευρωπαϊκό Πρόγραμμα «ERASMUS» για νέους Βουλευτές στις Βρυξέλλες. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώςη Βουλή ενέκρινε τη ζητηθείσα άδεια.

Ο Βουλευτής κ. Ιωάννης Πασχαλίδης ζητεί άδεια ολιγοήμερης απουσίας στο εξωτερικό από τις 11 Νοεμβρίου 2019 έως τις 15 Νοεμβρίου 2019 για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώςη Βουλή ενέκρινε τη ζητηθείσα άδεια.

Κυρίες και κύριοι συνάδελφοι, συνεχίζουμε με τη δεύτερη με αριθμό 183/5-11-2019 επίκαιρη ερώτηση πρώτου κύκλου της Βουλευτού Β2 Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας Καφαντάρη προς τον Υφυπουργό στον Πρωθυπουργό κ. Στυλιανό Πέτσα, με θέμα: «Διαμόρφωση Πάρκου Ραδιοφωνίας ΕΡΤ Α.Ε. στον Δήμο Ιλίου».

Θα απαντήσει ο Υφυπουργός στον Πρωθυπουργό κ. Στυλιανός Πέτσας.

Κυρία συνάδελφε, έχετε τον λόγο για δύο λεπτά.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Καλημέρα, κύριε Πρόεδρε.

Κύριε Υπουργέ, το Πάρκο Ραδιοφωνίας στον Δήμο Ιλίου, ιδιοκτησίας «ΕΡΤ Α.Ε.» είναι ένας σοβαρός ιστορικός χώρος –και θα αναφερθώ παρακάτω- παράλληλα, όμως, είναι ένας μεγάλος, ελεύθερος χώρος, γύρω στα τριάντα τρεις χιλιάδες οκτακόσια εβδομήντα τετραγωνικά μέτρα, που είναι πολύ σημαντικός για την ιδιαίτερα περιβαλλοντικά υποβαθμισμένη δυτική Αθήνα.

Την αξιοποίηση και ανάδειξη της ιστορικότητας αυτού του χώρου τη διεκδικούν δεκαετίες οι κάτοικοι της δυτικής Αθήνας και ειδικά στην περιοχή του Δήμου Ιλίου, καθώς αποτελεί και ένα διαχρονικό και συνεχές αίτημα όλων των δημοτικών αρχών από τη δεκαετία του 1990 και με ιδιαίτερο, φυσικά, ενδιαφέρον και από τη σημερινή δημοτική αρχή.

Θα αναφερθώ ιστορικά σ’ αυτόν τον χώρο, καθώς και για ποιον λόγο γίνεται η συγκεκριμένη ερώτηση. Το 1938 υπογράφεται τελική συμφωνία μεταξύ του ελληνικού κράτους και της «TELEFUNKEN», της γνωστής γερμανικής εταιρείας για την εγκατάσταση του ραδιοσταθμού και ξεκινούν οι μεταδόσεις μέσω του πομπού του κέντρου στα Λιόσια τότε. Το 1941 οι Γερμανοί καταλαμβάνουν τις εγκαταστάσεις. Το 1944 Έλληνες τεχνικοί σώζουν τις εγκαταστάσεις. Εδώ να σημειώσουμε ότι η «TELEFUNKEN» κατασκεύασε τρεις τέτοιους πομπούς και είναι ο μόνος πομπός, ο οποίος υπάρχει ακόμη σε παγκόσμιο επίπεδο και βρίσκεται σε ένα από τα κτήρια στο εν λόγω πάρκο. Τέλος, μετά από διαδοχικές αλλαγές της Υπηρεσίας Ραδιοφωνικών Εκπομπών, μετά ΕΙΡ, κ.λπ. με τον ν.4173/2013 έχουμε την «ΕΡΤ Α.Ε.» που είναι και η κάτοχος, ιδιοκτήτης της περιοχής.

Θα ήθελα να αναφέρω ότι με το ΦΕΚ Β - 991 του 1999 υπάρχει απόφαση του Υπουργείου Πολιτισμού που χαρακτήρισε ιστορικά διατηρητέα μνημεία τις εγκαταστάσεις της ΕΡΤ και ορίστηκε ως ζώνη προστασίας ο περιβάλλον χώρος στα όρια του οικοπέδου, ως διατηρητέο βιομηχανικό μνημείο.

Ερχόμαστε, λοιπόν, στο σήμερα που υπάρχει μια απόφαση για ένταξη στο Πρόγραμμα Δημοσίων Επενδύσεων μελετών ωρίμανσης, όπως υπάρχει και εξαγγελία του τέως Υπουργού Ψηφιακής Πολιτικής στις 2 Ιουλίου 2018 για άμεση προκήρυξη του έργου. Υπάρχει η έγκριση από το Αρχαιολογικό Συμβούλιο στις 5 Νοεμβρίου 2018, όπου ο χώρος του πρώτου πομπού, που ανέφερα πριν, είναι διατηρητέο μνημείο τεχνολογικού πολιτισμού.

Υπάρχουν διαγωνισμοί, τρεις μελέτες ωρίμανσης του έργου, υπογραφή συμβάσεως των μελετών ωρίμανσης, παράδοση των μελετών ωρίμανσης και ενσωμάτωσή τους στο κυρίως έργο τον Μάιο του 2019, τεύχος προϋπολογισμού ανακαίνισης κτηρίων και διαμόρφωσης περιβάλλοντος χώρου Πάρκου Ραδιοφωνίας περίπου 1,4 εκατομμύρια για ένταξη στο Πρόγραμμα Δημοσίων Επενδύσεων τον Ιούνιο του 2019.

Κύριε Υπουργέ, είναι κρίμα. Έχουν προχωρήσει αυτές οι διαδικασίες, οι μελέτες ωρίμανσης έχουν παραδοθεί και έχουν πληρωθεί και υπάρχει ο συγκεκριμένος σχεδιασμός. Πρέπει άμεσα να προχωρήσουμε στις διαδικασίες για την ολοκλήρωση του έργου και γι’ αυτό κατέθεσα την εν λόγω ερώτηση.

Αφού έχουν παραδοθεί οι μελέτες ωρίμανσης, όπως είπα, καθώς και ο σχεδιασμός, είστε διατεθειμένος να προχωρήσετε στην ανάδειξη του ιστορικού αυτού χώρου; Προγραμματίζετε ή όχι τη συνέχιση του αρχικού σχεδιασμού και τη χρηματοδότηση του έργου συνολικά από το Πρόγραμμα Δημοσίων Επενδύσεων;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο για τρία λεπτά.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Σας ευχαριστώ, κύριε Πρόεδρε και ευχαριστώ και την κυρία Βουλευτή που μου δίνει την ευκαιρία να τοποθετηθώ σε ένα θέμα που ενδιαφέρει, φυσικά, τη δυτική Αθήνα, που έχει τεράστια περιθώρια ανάπτυξης.

Οι εγκαταστάσεις της ΕΡΤ στο Ίλιον, εκεί απ’ όπου ξεκίνησαν οι πρώτες εκπομπές της δημόσιας ραδιοφωνίας το 1938, έχουν, όπως είπατε, χαρακτηριστεί από το 1999 διατηρητέο βιομηχανικό μνημείο. Με μέριμνα της διεύθυνσης εταιρικής ανάπτυξης και ελέγχου διαδικασιών της ΕΡΤ προετοιμάστηκε το έργο «Ενίσχυση Πολιτιστικών Υποδομών Περιφέρειας Αττικής» προς κατάθεση στην πρόσκληση ΑΤΤ041 του ΠΕΠ Αττικής, Άξονας Προτεραιότητας (06). Όμως, δυστυχώς, δεν υπήρχε ο κατάλληλος συντονισμός ώστε να προβλεφθεί επαρκές κονδύλι για την ένταξη του έργου και επομένως, δεν κατατέθηκε αίτηση χρηματοδότησης.

Τελικά, το έργο υποβλήθηκε στο Πρόγραμμα Δημοσίων Επενδύσεων του τότε Υπουργείου Ψηφιακής Πολιτικής, Τηλεπικοινωνιών και Ενημέρωσης. Μετά την ολοκλήρωση των σχετικών αδειοδοτήσεων και με ευθύνη της ΕΡΤ συγκροτήθηκε ο συνολικός φάκελος και τα τεύχη δημοπράτησης του έργου «Ανάπλαση Πάρκου Ραδιοφωνίας ΕΡΤ» και «Δημιουργία Πολυχώρου Πολιτισμού και Αναψυχής».

Η πρόταση για την ανάδειξη Πολιτιστικού Κέντρου Ραδιοφωνίας με αποκατάσταση των υπαρχόντων κτισμάτων και τη διαμόρφωση του περιβάλλοντος χώρου προϋπολογίστηκε σε 1,8 ως 2 εκατομμύρια ευρώ, ενώ καθορίστηκαν ενδεικτικώς δραστηριότητες που μπορούσαν να αναπτυχθούν, εφόσον οι μελέτες ωρίμανσης θα αναδείκνυαν το αντίστοιχο κτηριολογικό πρόγραμμα.

Οι δραστηριότητες αυτές αφορούσαν σε εκπαιδευτικά προγράμματα και επισκέψεις, σχολή ραδιοφωνίας για ειδικές ομάδες πληθυσμού, παραδείγματος χάριν μαθητές, εργαστήριο σύγχρονων οπτικοακουστικών μέσων, εκθεσιακό χώρο και ψηφιακές αναπαραστάσεις, συναυλίες και happenings στον περιβάλλοντα χώρο, εμβληματικά events σε συνεργασία με το πάρκο Τρίτση, παραδείγματος χάριν, μαραθώνιος ραδιοφωνικών παραγωγών.

Σε αυτό το πλαίσιο εξεδόθη από τον Αναπληρωτή Υπουργό Οικονομίας και Ανάπτυξης η εγκριτική απόφαση με αριθμό 685 επιχορήγησης των μελετών ωρίμανσης του έργου «Διαμόρφωση Πάρκου Ραδιοφωνίας ΕΡΤ» στο Ίλιον με προϋπολογισμό 74,4 χιλιάδες ευρώ. Ακολούθησαν η έγκριση του φακέλου εργασιών επισκευής και συντήρησης των κτηρίων και η εγκατάσταση της ΕΡΤ στο Ίλιον από το τοπικό συμβούλιο μνημείων Αττικής τον Νοέμβριο του 2018 και η απόφαση έγκρισης των εργασιών από Υπηρεσία Νεότερων Μνημείων και Τεχνικών Έργων Αττικής, το Τμήμα Προστασίας Νεότερων Μνημείων και Κινητών Πολιτιστικών Αγαθών από το Υπουργείο στις 17 Ιανουαρίου 2019.

Η ΕΡΤ προέβη στην παραλαβή και τον έλεγχο των παραδοτέων υπηρεσιών των τριών μελετών ωρίμανσης, καθώς και στην ενσωμάτωση των αποτελεσμάτων της μελέτης ανάπλασης του περιβάλλοντος χώρου στο συνολικό έργο και στον προϋπολογισμό που ήδη είχε προετοιμαστεί από τη Διεύθυνση Δομικών και Ηλεκτρομηχανολογικών Έργων, ο οποίος ανέρχεται σε 1,4 εκατομμύριο ευρώ και αφορά στην ανακαίνιση και στη συντήρηση των κτηρίων και στην ανάπλαση του περιβάλλοντος χώρου.

Όσον αφορά στην επόμενη φάση της διαδικασίας χρηματοδότησης της κατασκευής του έργου, η ΕΡΤ πρέπει να προβεί στην υποβολή του στη διαχειριστική αρχή ΕΣΠΑ ή σε εθνικό χρηματοδοτούμενο πρόγραμμα, προκειμένου να εξασφαλιστεί η αναγκαία χρηματοδότηση.

Λαμβάνοντας υπ’ όψιν ότι την εξασφάλιση του εν λόγω κονδυλίου αφορά μόνο στα περιγραφόμενα στην πρόταση πεδία, αποτελεί αρμοδιότητα της νέας διοίκησης της ΕΡΤ να επανεξετάσει το επιχειρησιακό σχέδιο λειτουργίας του πάρκου, συνεκτιμώντας τις προβλεπόμενες δαπάνες διαχείρισης, συντήρησης και λειτουργίας του, οι οποίες θα επιβαρύνουν τον προϋπολογισμό της ΕΡΤ.

Η ΕΡΤ οφείλει να αξιολογήσει τη σκοπιμότητα ένταξης του έργου σε εθνικό ή σε συγχρηματοδοτούμενο πρόγραμμα, καθώς και να εξετάσει το ενδεχόμενο συμπράξεων με θεσμικούς φορείς στο πλαίσιο αμοιβαία επωφελών συνεργειών για την αξιοποίηση και εκμετάλλευση του χώρου.

Η ΕΡΤ, όπως γνωρίζετε, έχει ανεξαρτησία στην άσκηση των αρμοδιοτήτων της και στη λήψη αποφάσεων, οπότε, όπως έχω δηλώσει από την πρώτη μέρα της ανάληψης των καθηκόντων μου, θα την αφήσω να κάνει τη δουλειά της και θα κριθεί από το αποτέλεσμα.

Η άποψη της Κυβέρνησης είναι ότι το έργο μπορεί να προσδώσει ανανεωτική και αναπτυξιακή προοπτική στην περιοχή. Σ’ αυτό το πλαίσιο, από την επικοινωνία που έχω με τη διοίκησή της, η ΕΡΤ εξετάζει τις επιμέρους λεπτομέρειες συνδυαστικά με συνέργειες που μπορούν να αναπτυχθούν, ώστε το έργο να λειτουργήσει ανταποδοτικά όχι μόνο για την ίδια, αλλά και να αποφέρει οφέλη για την τοπική κοινωνία και την οικονομία.

Επομένως η απάντηση που προσήκει στην επίκαιρη ερώτησή σας είναι κατ’ αρχάς θετική και αναμένουμε τις επόμενες μέρες περισσότερη εξειδίκευση.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Καφαντάρη έχει τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Χαίρομαι για τη δήλωση του κυρίου Υπουργού, που εκφράζει τη βούληση της Κυβέρνησης να προχωρήσει η ανάδειξη αυτού του σημαντικού ιστορικού χώρου στο Πάρκο Ραδιοφωνίας στο Ίλιον, γιατί η ιστορική μνήμη πρέπει να διατηρείται, ειδικά στις εποχές που διανύουμε. Πέραν της ιστορικότητας αυτού του χώρου, όπου Έλληνες πατριώτες έδωσαν μάχη για να τον σώσουν το 1944 -τεχνικοί εκείνην την εποχή στη ραδιοφωνία στον συγκεκριμένο χώρο- υπάρχει και ο άλλος σημαντικός παράγοντας που ανέφερα πριν, δηλαδή, το περιβαλλοντικό θέμα, γιατί είναι ένας μεγάλος, ελεύθερος χώρος.

Πιστεύουμε, λοιπόν, ότι με την έκφραση βούλησης από την πλευρά της Κυβέρνησης και μιας και είστε και ο πολιτικός προϊστάμενος -νομίζω- της ΕΡΤ ως αρμόδιος Υφυπουργός, η άποψή σας για την ανάδειξη πρέπει να εισακουστεί και πιστεύουμε ότι θα γίνει αυτό, γιατί είπατε και μόνος σας -το είχα σημειώσει κι εγώ να το πω- ότι όλες οι μελέτες και όλος ο σχεδιασμός έγιναν από τη Διεύθυνση Εταιρικής Ανάπτυξης και Ελέγχου Διαδικασιών της ΕΡΤ και βέβαια από το τότε Υπουργείο Ψηφιακής Διακυβέρνησης και το Υπουργείο Οικονομίας.

Θα ήθελα, όμως, να πω δύο -τρία πράγματα. Μιας και οι μελέτες ωρίμανσης -που θα αναφέρω τώρα τι περιλαμβάνουν- έχουν ολοκληρωθεί, έχουν πληρωθεί και είμαστε στο τελικό στάδιο, ας μην καθυστερήσει η συνέχιση αυτών των εργασιών, του σχεδιασμού και της ανάδειξης του χώρου από την πλευρά της ΕΡΤ. Πιστεύω ότι κι εσείς με τη θέση που έχετε θα συνδράμετε στο να προχωρήσει αυτό, μιας και όλα έχουν δρομολογηθεί.

Από τις τρεις μελέτες ωρίμανσης, η πρώτη περιλαμβάνει σχεδιασμό πρασίνου, διαμόρφωση λειτουργίας του χώρου με φυτεύσεις, φωτισμό και σχεδιασμό τού υπό διαμόρφωση πάρκου. Επίσης, εδώ υπάρχει ένα αμφιθέατρο προσανατολισμένο προς το κέντρο του πάρκου, υπάρχουν δρόμοι περιπατητών, τοποθέτηση στεγάστρων εναλλάξ των διαδρόμων επισκεπτών και όλα αυτά θα βοηθούν στο να γίνουν εκθέσεις, παζάρια και πολιτιστικά δρώμενα και από τους κατοίκους και τους φορείς, αλλά και από τον Δήμο Ιλίου και φυσικά και από την ΕΡΤ.

Η δεύτερη μελέτη ωρίμανσης επιδιώκει τη δημιουργία ενός εικονικού μουσείου. Είναι σημαντικό ότι το εικονικό μουσείο θα παρέχει ελεύθερη πρόσβαση στο κοινό, φύλαξη και προβολή υλικού του. Η νέα τεχνολογία και τα πολυμέσα θα διαδραματίσουν κυρίαρχο ρόλο στην προσέγγιση του ψηφιακού αρχείου της ΕΡΤ. Γενικά πρέπει να πούμε ότι δεν έχουμε και ένα μουσείο ραδιοφωνίας στην Ελλάδα.

Η τρίτη μελέτη ωρίμανσης είναι το επιχειρησιακό σχέδιο που καλύπτει όλες τις ενέργειες που πρέπει να γίνουν για την υλοποίηση της συγκεκριμένης δομής και θα προδιαγράφει με ακρίβεια σημαντικά θέματα, στοιχεία του περιβάλλοντος, τρόπο υλοποίησης και λειτουργίας επιμέρους δράσεων, αναγκαίες κοινοπραξίες, συνεργασίες και συνέργειες.

Θεωρώ σημαντική την απάντησή σας, κύριε Υπουργέ. Δεν περιμένω μόνο εγώ ως Βουλευτής του Δυτικού Τομέα της Β΄ Αθήνας ή δεν περιμένουν μόνο οι κάτοικοι της Β΄ Αθήνας. Το περιμένουν οι δήμοι, το περιμένουν όλοι. Πρέπει να πάρετε αυτές τις πρωτοβουλίες, καθώς εκφράσατε αυτήν τη βούληση για γρήγορη διαμόρφωση του χώρου, για ανάδειξή του.

Όπως είπατε κι εσείς, αυτό έχει σημασία για την περιοχή, γιατί θα είναι σε επικοινωνία με το γειτονικό πάρκο Τρίτση, ένα μεγάλο μητροπολιτικό πάρκο και περιμένουμε από την Κυβέρνηση να προχωρήσει σε διορισμό του νέου φορέα άμεσα –μου δίνεται η δυνατότητα να το πω- για να μπορέσει να λειτουργήσει και να αναδειχθούν αυτοί οι δύο χώροι που πραγματικά, πέραν της ιστορικότητας του Πάρκου Ραδιοφωνίας, θα είναι μια ανάσα για τη δυτική Αθήνα, για τους γύρω δήμους, μια ανάσα για την περιβαλλοντικά υποβαθμισμένη εδώ και δεκαετίες δυτική Αθήνα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, χωρίς να ξέρω το θέμα –είμαι από την Αρκαδία και δεν το ξέρω- θα μου επιτρέψετε να πω ότι όλα αυτά που δεν έχουν μια ανταποδοτικότητα και δεν μπορούν να αυτοχρηματοδοτούν τις περισσότερες φορές τις εγκαταστάσεις, όπως είναι το πάρκο Τρίτση, στο τέλος απαξιώνονται. Γι’ αυτό πρέπει κατά την άποψή μου να υπάρξουν ενέργειες οι οποίες να έχουν ανταποδοτικότητα προς αυτά που δημιουργούμε.

Σας ευχαριστώ και συγγνώμη για την παρέμβαση.

Κύριε Υπουργέ, έχετε τον λόγο για τρία λεπτά.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Σας ευχαριστώ, κύριε Πρόεδρε.

Πράγματι, αυτή είναι η θετική βούληση της Κυβέρνησης, να προχωρήσουμε. Το μόνο που θα ήθελα να πω είναι ότι είκοσι χρόνια μετά από τον χαρακτηρισμό αυτής της περιοχής ως διατηρητέο βιομηχανικό μνημείο, ήλθε η ώρα να αξιοποιηθεί αυτός ο χώρος, όχι μόνο να τον χαρακτηρίζουμε αποκόπτοντάς τον από τη λειτουργική του παρουσία σε σχέση με τους φορείς της περιοχής, τους κατοίκους, αλλά και την ιστορία του. Ήρθε η ώρα να τον δώσουμε προς χρήση σ’ αυτούς που τον χρειάζονται, αναδεικνύοντας, όπως είπα και πριν, τη σημασία του για την ΕΡΤ και τη σημασία του για την τοπική κοινωνία με τις συνέργειες που απαιτούνται. Περιμένω την εισήγηση της ΕΡΤ για το θέμα και να είστε βέβαιη ότι θα προχωρήσουμε πολύ σύντομα, κυρία συνάδελφε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Θα συζητηθεί η δεύτερη με αριθμό 172/5-11-2019 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Προστασίας του Πολίτη, με θέμα: «Συστηματική καταστολή εις βάρος πολιτών που εναντιώνονται στις εξορύξεις στην Ήπειρο».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Προστασίας του Πολίτη κ. Ελευθέριος Οικονόμου.

Κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Το ζήτημα είναι πάρα πολύ σημαντικό και θα περίμενα να είναι εδώ ο ίδιος ο Υπουργός. Αφορά την κατάφωρη παραβίαση των ανθρωπίνων δικαιωμάτων. Πράγματα που συναντήσαμε στην καταστολή του κινήματος στις Σκουριές όπου διώχθηκαν εκατοντάδες άνθρωποι για να αθωωθούν μετά στα δικαστήρια, με παρακρατικές μεθόδους, τώρα τα βλέπουμε να ξεκινάνε και στην Ήπειρο για το θέμα των εξορύξεων.

Ανήμερα της 28ης Οκτωβρίου, στην επέτειο της μάχης του Καλπακίου και στην αναπαράσταση της μάχης -η οποία, ειρήσθω εν παρόδω, χρηματοδοτήθηκε φέτος από εξορυκτική εταιρεία- απαγορεύθηκε η είσοδος σε άτομα που εκδιώχθηκαν από την αίθουσα και δεν επετράπη σε δημοσιογράφο να κάνει τη δουλειά του. Οι άλλοι ήταν πολίτες των Ιωαννίνων και της Ηπείρου.

Συγκεκριμένα, όταν εντοπίστηκε μια πολίτης στην εκδήλωση, πήγε αστυνομικός με πολιτικά και της ζήτησε να βγει έξω, με τη δικαιολογία ότι την είχαν δει την προηγούμενη μέρα να συμμετέχει σε διαδήλωση. Κατά την κάλυψη των εκδηλώσεων διαμαρτυρίας που έκαναν οι πολίτες ενάντια στις εξορύξεις, η Αστυνομία επιχείρησε να αποσπάσει υλικό δημοσιογράφου - φωτογράφου και συγκεκριμένα παρενέβη ένας αστυνομικός από την ΟΠΚΕ, την Ομάδα Πρόληψης και Καταστολής Εγκλήματος και απαίτησε να δει τις φωτογραφίες του συμβάντος από τη δημοσιογράφο-φωτογράφο, πιάνοντάς την από το μπράτσο.

Κατά την προσέλευση ομάδας πολιτών στην εκδήλωση, απαγορεύτηκε από την ΟΠΚΕ η είσοδος στον χώρο της εκδήλωσης. Δεν μιλάμε για κάποιους βίαιους πολίτες, αλλά μιλάμε για τις «Βρυσούλες», που ξέρετε τι είναι. Είναι γυναίκες που ντύνονται παραδοσιακά και χορεύουν τους παραδοσιακούς χορούς της Ηπείρου, δηλαδή ήταν ο λιγότερο βίαιος τρόπος αντίδρασης. Απλά εξέφρασαν την «ψυχή» του τόπου και την αντίδραση στις εξορύξεις.

Το ερώτημα είναι σαφές: Υπάρχει σχέδιο από την ΕΥΠ και την ΕΛΑΣ για καταστολή του κινήματος των εξορύξεων; Υπάρχει σχέδιο καταγραφής των πολιτών που συμμετέχουν στις διαδηλώσεις ενάντια στις εξορύξεις;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο για τρία λεπτά.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κυρίες και κύριοι Βουλευτές, την Κυριακή 27-10-2019, στο πλαίσιο των εκδηλώσεων της εθνικής επετείου του 1940, ο Δήμος Πωγωνίου πραγματοποίησε στο Καλπάκι εορταστικές εκδηλώσεις.

Η Διεύθυνση Αστυνομίας Ιωαννίνων έλαβε όλα τα απαραίτητα μέτρα για την τήρηση της τάξης, την πρόληψη και αποτροπή έκνομων ενεργειών και αξιόποινων πράξεων. Στο πλαίσιο των μέτρων που ελήφθησαν απετράπη ειρηνικά η προσέγγιση στον χώρο της εκδήλωσης ολιγάριθμης ομάδας ατόμων που κρατούσαν πανό. Τα συγκεκριμένα άτομα επιθυμούσαν να εκδηλώσουν την αντίθεσή τους στις εξορύξεις υδρογονανθράκων, διαταράσσοντας κατά αυτόν τον τρόπο τις εορταστικές εκδηλώσεις.

Να σημειωθεί εδώ ότι στις αρμόδιες υπηρεσίες της Διεύθυνσης Αστυνομίας Ιωαννίνων δεν έχουν καταγγελθεί ή αναφερθεί από κανέναν τα περιστατικά που περιγράφονται στην ερώτησή σας ή άλλα προβλήματα που να ανέκυψαν κατά τον τόπο και χρόνο των προαναφερόμενων εκδηλώσεων.

Σε κάθε περίπτωση πάντως, από τη στιγμή που θα υπάρξουν συγκεκριμένες αναφορές ή καταγγελίες για περιστατικά που έλαβαν χώρα κατά τη διάρκεια των εκδηλώσεων στο Καλπάκι από το Αρχηγείο της Ελληνικής Αστυνομίας θα διαταχθεί η διενέργεια διοικητικής έρευνας προς εξακρίβωση της βασιμότητας αυτών και τον καταλογισμό τυχόν πειθαρχικών ευθυνών.

Η εκδήλωση της διαμαρτυρίας κάθε πολίτη είναι απολύτως κατανοητή και συνταγματικά προστατευόμενη. Τα περί σχεδίου καταγραφής των διαμαρτυρόμενων για τις εξορύξεις από την Αστυνομία και την Εθνική Υπηρεσία Πληροφοριών γνωρίζετε ότι δεν έχουν καμμία σχέση με την πραγματικότητα.

Οι επετειακές εκδηλώσεις, όπως η αναπαράσταση της μάχης του Καλπακίου, δεν είναι ο κατάλληλος χρόνος και τόπος για να εκδηλώνει ο καθένας τις θέσεις του. Τέτοιες εκδηλώσεις συμβάλλουν στη διατήρηση της εθνικής μνήμης και διοργανώνονται για να τιμήσουμε τις εθνικές επετείους και τους αγώνες εκείνων που έχυσαν το αίμα τους και μας παρέδωσαν μια πατρίδα ελεύθερη. Όποιοι θέλουν να διαμαρτυρηθούν, έχουν όλον τον υπόλοιπο χρόνο στη διάθεσή τους για να το κάνουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Μένω άφωνος από αυτό που μόλις διαβάσατε. Θέλετε να μας πείτε ότι οι εθνικές εκδηλώσεις είναι εκδηλώσεις όπου απαγορεύεται στους πολίτες να διαμαρτύρονται, ακόμα και όταν αυτές οι εκδηλώσεις αφορούν τη διαμαρτυρία και το «όχι» και την αντίσταση των πολιτών απέναντι στην εισβολή κάποιου ξένου τότε;

Θέλετε να πείτε ότι υπάρχουν κάποιες φορές που απαγορεύουμε τη διαμαρτυρία των πολιτών. Μπορεί να διαμαρτύρονται άλλες στιγμές, όχι αυτές τις συγκεκριμένες που επιλέγουμε ως πολιτεία ότι είναι εθνικής σημασίας; Είναι από μια άλλη εποχή αυτός ο λόγος. Είναι σαν να ζούμε δεκαετίες πίσω.

Οι καταγγελίες των πολιτών δεν έγιναν στην Αστυνομία, γιατί ποτέ καμμία ΕΔΕ δεν έφερε αποτέλεσμα, όσον αφορά την παράβαση καθήκοντος των αστυνομικών. Οι καταγγελίες δεν έγιναν στην Αστυνομία, γιατί είναι προφανές ότι υπάρχει σχέδιο. Πώς αλλιώς είναι δυνατόν να γνώριζε ο αστυνομικός ότι η συγκεκριμένη κυρία ήταν την προηγούμενη ημέρα στη διαδήλωση; Με πολιτικά είχε πάει η κοπέλα, χωρίς πανό, μόνη της.

Πώς αλλιώς μπορείτε να εξηγήσετε εσείς την παρεμπόδιση έργου δημοσιογράφου; Δεν πήγε με πανό. Πήγε να καταγράψει την εκδήλωση. Και όταν υπήρξε ένα συμβάν, ήταν υποχρέωσή του να το καταγράψει.

Αυτό που είναι σαφές είναι ότι υπάρχει ένα σχέδιο καταστολής, που περιλαμβάνει καταγραφή των πολιτών που συμμετέχουν σε διαμαρτυρίες και αποκλεισμό τους από κάθε εκδήλωση. Δεν είναι η πρώτη φορά που έχει γίνει αποκλεισμός. Απλά είναι εντυπωσιακό ότι ακόμη και στην αναπαράσταση της μάχης του Καλπακίου, μια πολύ σημαντική ημέρα για τον τόπο, ακόμα και εκεί έγινε αυτό.

Θέλω να σας επιστήσω την προσοχή. Το ΜέΡΑ25 θα παρατηρεί στενά το τι γίνεται, όσον αφορά τα ανθρώπινα δικαιώματα και τη δράση της Αστυνομίας και ιδιαίτερα στο θέμα των εξορύξεων. Η εμπειρία από τη δράση της Αστυνομίας και της ΕΥΠ στο θέμα των Σκουριών είναι πάρα πολύ μελανή. Είναι ένα μελανό κομμάτι της ιστορίας της Αστυνομίας.

Δεν θα επιτρέψουμε, με όση δύναμη έχουμε, να συνεχιστεί και να επαναληφθεί στο θέμα των εξορύξεων. Θα σας θεωρούμε πολιτικά υπεύθυνο –εννοώ την ηγεσία του Υπουργείου- για οτιδήποτε σημειωθεί, καταπατώντας τα ανθρώπινα δικαιώματα των πολιτών.

Είναι δικαίωμα η διαμαρτυρία. Είναι δικαίωμα της υπεράσπισης αυτού του τόπου. Μιλάμε και για το Ζαγόρι, τα εθνικά πάρκα, το Γεωπάρκο, τον Εθνικό Δρυμό. Εκεί πέρα μέσα προσπαθείτε να κάνετε εξορύξεις, καταστρέφοντας τον τουρισμό, τις πηγές του νερού και τους βιοτόπους που είναι διεθνώς αναγνωρισμένοι.

Είναι λογικό οι πολίτες να ανησυχούν και να διαμαρτύρονται. Το παράλογο είναι να καταστέλλετε αυτές τις διαμαρτυρίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο για τρία λεπτά.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Χωρίς να έχω πρόθεση, κύριε Βουλευτά, να κάνω μάθημα ιστορίας, θα ήθελα να θυμίσω δύο πράγματα για τη μάχη στο Καλπάκι.

Στον πόλεμο του ’40 η 8η Μεραρχία και ειδικότερα το στρατηγείο της είχε ως βάση το Καλπάκι. Οι Έλληνες στρατιώτες παρέμειναν στις θέσεις τους, αγωνιζόμενοι σκληρά. Ενδεικτικά θυμίζω τον ηρωικό τους αγώνα στην Γκραμπάλα. Αναχαίτισαν όλες τις ιταλικές επιθέσεις και απέκρουσαν τον εχθρό. Έτσι η 8η Μεραρχία, με τον αγώνα και τις θυσίες των μαχητών της στο Καλπάκι, κατεγράφη στην ιστορία ως η πρώτη που νίκησε τις Δυνάμεις του Άξονα.

Σε μία τέτοια ημέρα μνήμης και υψηλών συμβολισμών, μία ομάδα πολιτών θέλησε να πραγματοποιήσει διαμαρτυρία για τις εξορύξεις. Η Αστυνομία είχε ως αποστολή τη διαφύλαξη του κλίματος και του επετειακού πνεύματος της εκδήλωσης, καθώς και τη διασφάλιση της ομαλής πραγματοποίησης των εκδηλώσεων του δήμου με την ονομασία «Καλπάκια» και αυτό έκανε.

Εντυπωσιάζει η αρνητική προσέγγιση που διακρίνεται στο περιεχόμενο της σημερινής ερώτησή σας, κύριε Αρσένη. Θεωρείτε ότι η Ελληνική Αστυνομία ρέπει προς τον αυταρχισμό και την ανοίκεια συμπεριφορά.

Θέλω να σας διαβεβαιώσω από την πλευρά και της Αστυνομίας και του Υπουργείου ότι η Αστυνομία λειτουργεί στο πλαίσιο της δημοκρατίας και της νομιμότητας. Αν συμβεί οτιδήποτε παράτυπο που διαφεύγει αυτού του πλαισίου, υπάρχουν οι διαδικασίες και τα φίλτρα ώστε αυτό να ελεγχθεί.

Στην προκειμένη περίπτωση με τις εκδηλώσεις στο Καλπάκι είναι χαρακτηριστικό ότι μέχρι σήμερα δεν υπάρχουν καταγγελίες στο πνεύμα της ερώτησης και όλα εξελίχθηκαν ομαλά. Παρά ταύτα η Αστυνομία βρίσκεται στο στόχαστρο.

Σας καλώ να εμπιστευτείτε την Ελληνική Αστυνομία που καθημερινά προσπαθεί από άκρο σε άκρο της χώρας, για την ευταξία, την ασφάλεια και την κοινωνική ηρεμία των πολιτών, όπως και για την εθνική ασφάλεια συνολικά. Η Ελληνική Αστυνομία διακρίνεται τόσο στα μέλη της, όσο και σε επίπεδο ηγεσίας από εμπεδωμένη δημοκρατική συνείδηση, κοινωνισμό και ορθολογική μεθοδικότητα, έχοντας ως αποστολή της την προστασία και εξυπηρέτηση του πολίτη και όχι την καταπίεση και χειραγώγησή του με βίαιες μεθόδους καταστολής και εκφοβισμού.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Συνεχίζουμε με την τρίτη με αριθμό 175/5-11-2019 επίκαιρη ερώτηση δεύτερου κύκλου του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Υγείας, με θέμα: «Υπολειτουργεί το ΕΚΑΒ Κέρκυρας.».

Κύριε συνάδελφε, έχετε τον λόγο για δύο λεπτά.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Ευχαριστώ, κύριε Υπουργέ, για την παρουσία σας σήμερα.

Ερχόμαστε σήμερα να σας θέσουμε ένα θέμα που είναι πάρα πολύ σημαντικό για την Κέρκυρα, κύριε Υπουργέ και αφορά το ΕΚΑΒ που έρχεται να εξυπηρετήσει το νησί της Κέρκυρας, το νησί των Παξών και τα διαπόντια νησιά.

Είναι ξεκάθαρο και είναι γνωστά τοις πάσι τα προβλήματα και η -αν θέλετε- δυσλειτουργία η οποία υπάρχει στο ΕΚΑΒ της Κέρκυρας. Το νησί της Κέρκυρας, κύριε Υπουργέ, είναι ένα νησί με εκατόν δέκα χιλιάδες κατοίκους, το οποίο στους καλοκαιρινούς μήνες και δη στους τουριστικούς μήνες, τριπλασιάζεται ο πληθυσμός του. Είναι ένα νησί το οποίο έχει εκατόν έξι χωριά και ένα πολύ μεγάλο οδικό δίκτυο, το οποίο αποτελείται τουλάχιστον από χίλια χιλιόμετρα.

Πεντακόσια χιλιόμετρα είναι εθνικό και νομαρχιακό δίκτυο και άνω των πεντακοσίων χιλιομέτρων είναι διαδημοτικό δίκτυο το οποίο φέρνει σε επικοινωνία τις κατοικημένες περιοχές. Για αυτούς τους γεωγραφικούς λόγους που αφορούν στο νησί έχει διαπιστωθεί η μη σωστή λειτουργία του ΕΚΑΒ, πράγμα για το οποίο έχει ζητηθεί κατά καιρούς να υπάρξει τομέας ΕΚΑΒ στη βόρεια Κέρκυρα και στη νότια Κέρκυρα. Ένα δεύτερο σημείο που έχει ζητηθεί είναι να υπάρξει αύξηση και των μηχανολογικών μέσων αλλά και του ανθρώπινου δυναμικού, ενώ θα πρέπει να δούμε και το θέμα των ελικοδρομίων τόσο στα διαπόντια νησιά όσο και το ελικοδρόμιο που έχει προβλεφθεί να υπάρχει στη στέγη του νοσοκομείου της Κέρκυρας. Όλα αυτά για να προσφέρουμε καλύτερη υγεία και να νιώθουν πιο ασφαλείς οι Κερκυραίοι.

Για τον λόγο αυτόν, κύριε Πρόεδρε, θα ήθελα να μου απαντήσετε ποιες είναι οι προθέσεις του Υπουργείου Υγείας προκειμένου οι αστοχίες και οι δυσλειτουργίες του ΕΚΑΒ Κέρκυρας, που επανειλημμένα έχουν κοστίσει ανθρώπινες ζωές -και αποδεικνύεται ανά πάσα στιγμή-, να αντιμετωπιστούν αποτελεσματικά.

Δεύτερον, σκοπεύετε να στελεχώσετε το ΕΚΑΒ με το απαιτούμενο, απαραίτητο ανθρώπινο δυναμικό και τον αναγκαίο μηχανολογικό εξοπλισμό, δεδομένου ότι η κατάσταση πλέον είναι εκτός ελέγχου;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα απαντήσει ο Υφυπουργός Υγείας, κ. Βασίλειος Κοντοζαμάνης.

Κύριε Υφυπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κύριε Πρόεδρε.

Κύριε Μπιάγκη, κατ’ αρχάς να σας πω ότι επιδιώκουμε τη μόνιμη λύση των προβλημάτων και δεν αρκούμαστε στην καθημερινή τους διαχείριση. Οφείλουμε -κι αυτό έχουμε κάνει- να καταγράψουμε τις αστοχίες και δυσλειτουργίες, να αναγνωρίσουμε τα προβλήματα και να δώσουμε λύσεις. Σας διαβεβαιώ ότι έχουμε πλήρη εικόνα της κατάστασης και των θεμάτων και επεξεργαζόμαστε τις καλύτερες δυνατές λύσεις. Πρέπει να σας πω ότι οι λύσεις αυτές πρέπει να είναι μόνιμες και όχι εφήμερες. Δεδομένου ότι το νησί της Κέρκυρας αποτελεί έναν από τους κορυφαίους τουριστικούς προορισμούς σίγουρα η προσοχή μας θα πρέπει να είναι μεγαλύτερη όταν σχεδιάζουμε λύσεις. Κι αυτές τις λύσεις τις σχεδιάζουμε στο πλαίσιο του νέου επιχειρησιακού σχεδιασμού του ΕΚΑΒ, όπου περιλαμβάνονται όλα αυτά που λέτε.

Στον τομέα ΕΚΑΒ Κέρκυρας το ανθρώπινο δυναμικό είναι συγκεκριμένο και οι επιχειρησιακές ανάγκες του τομέα καλύπτονται πράγματι από δύο ασθενοφόρα. Υπάρχουν ακινητοποιημένα ασθενοφόρα και ο στόχος μας είναι και η επισκευή και η αγορά νέων ασθενοφόρων όχι μόνο για την Κέρκυρα αλλά και για το σύνολο της επικράτειας. Τα ανωτέρω ασθενοφόρα γνωρίζετε πολύ καλά ότι επιχειρούν και καλύπτουν τις ανάγκες του νομού καθότι υπάρχει μέριμνα να εξυπηρετούνται και περιστατικά με ασθενοφόρα από το Νοσοκομείο Ιωαννίνων.

Στην ερώτησή σας αναφερθήκατε και στο τηλεφωνικό κέντρο του τομέα Κέρκυρας. Επιτρέψτε μου να πω ότι ουδεμία αρνητική επίπτωση έχει παρατηρηθεί στην λειτουργία του τομέα. Ούτως ή άλλως αυτές οι λύσεις νομίζω ότι ορθολογικοποιούν τη διαχείριση των περιστατικών και ενισχύουν αριθμητικά το επιχειρούν δυναμικό στο νησί.

Σε ό,τι αφορά τη στελέχωση με απαιτούμενο εξοπλισμό και προσωπικό του ΕΚΑΒ στην Κέρκυρα, σκοπός μας είναι, όπως σας είπα, η ενίσχυση του ΕΚΑΒ με μόνιμο προσωπικό διασωστών και πληρωμάτων ασθενοφόρων και η ενίσχυση του στόλου των ασθενοφόρων με σύγχρονα ασθενοφόρα που καλύπτουν τις ανάγκες. Βεβαίως, σκοπός είναι και η εξέταση όλων των δυνατών λύσεων στο πλαίσιο του νέου επιχειρησιακού σχεδιασμού του ΕΚΑΒ που αφορά και τις αεροδιακομιδές στο νησί και οποιουδήποτε τύπου διακομιδές.

Να σας ενημερώσω ότι ήδη έχουν δρομολογηθεί από το Υπουργείο Υγείας όλες οι απαιτούμενες διαδικασίες για την πρόσληψη πενήντα θέσεων τακτικού προσωπικού κλάδου πληρωμάτων ασθενοφόρων και τριάντα εφτά θέσεων τακτικού προσωπικού πληρωμάτων ασθενοφόρων ΔΕ μέσω της προκήρυξης 5Κ του ΑΣΕΠ. Παράλληλα βρίσκεται σε εξέλιξη η διαδικασία του σχεδιασμού των προσλήψεων για το 2020, σε συνεργασία με τη διοίκηση του ΕΚΑΒ. Επιπλέον ανάγκες θα καλυφθούν μέσω της πρόσληψης επικουρικού προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τρία λεπτά για τη δευτερολογία σας.

**ΔΗΜΗΤΡΙΟΣ ΜΠΙΑΓΚΗΣ:** Κύριε Υπουργέ, με κάθε σεβασμό στην απάντησή σας, θεωρώ ότι είναι μια γενική απάντηση και αφορά στο σύνολο της στόχευσης που έχετε για να αυξήσετε ή να καλυτερεύσετε αυτά που δίνει το ΕΚΑΒ σε πανελλαδικό επίπεδο.

Η ερώτησή μου είναι συγκεκριμένη και αφορά στο αν η δική σας πολιτική ηγεσία σήμερα αποδέχεται ή δεν αποδέχεται την αναγκαιότητα τού να δημιουργηθεί σήμερα ένας άλλος τομέας του ΕΚΑΒ ο οποίος θα βοηθάει τόσο στη βόρεια Κέρκυρα όσο και στη νότια Κέρκυρα. Είναι κάτι το οποίο διαχρονικά έχει ειπωθεί και από τη δική σας Κυβέρνηση και το οποίο περιμένουν σήμερα να ακούσουν οι Κερκυραίοι από εσάς.

Είστε κακώς ενημερωμένος. Έχετε, κύριε Υπουργέ, υπ’ όψιν σας ότι, αυτή τη στιγμή, κάθε μέρα έχουμε δύο ασθενοφόρα τα οποία είναι σε υπηρεσία; Όταν στο ένα δίνετε εντολή να φύγει με ασθενή από το νοσοκομείο της Κέρκυρας για τριτοβάθμιο νοσοκομείο -τις περισσότερες φορές για τα Ιωάννινα- μένει με ένα ασθενοφόρο το νησί.

Είστε ενημερωμένος, κύριε Υπουργέ, ότι το ασθενοφόρο που κάνει τη διακομιδή για τριτοβάθμιο νοσοκομείο ξεκινάει από την Κέρκυρα, μπαίνει στο φέριμποτ κι όταν φτάσει στην Ηγουμενίτσα μεταφέρεται ο ασθενής από το ένα ασθενοφόρο στο άλλο;

Είστε ενήμερος, κύριε Υπουργέ, μέχρι να φέρετε αυτή την πρόταση που έχει να κάνει με την αναβάθμιση του ΕΚΑΒ σε πανελλαδικό επίπεδο, όπως είπατε προηγουμένως, για τις αναγκαιότητες σήμερα της Κέρκυρας;

Γνωρίζετε την αναγκαιότητα που υπάρχει σήμερα στην Κέρκυρα για τη λειτουργία μόνιμα ενός ανθρώπου εκπαιδευμένου με μηχανή προκειμένου να προσφέρει τις υπηρεσίες του στο νησί της Κέρκυρας; Γνωρίζετε το καθημερινό πρόβλημα;

Ως προς το τηλεφωνικό κέντρο θα σας πω απλά παραδείγματα που είναι στη διάθεσή σας. Είμαστε έτοιμοι ανά πάσα στιγμή και ώρα να αποδείξουμε στο Υπουργείο σας, κύριε Υπουργέ, ότι ακόμα και το τηλεφωνικό κέντρο φτάσαμε στο σημείο να το μεταφέρουμε στα Ιωάννινα. Δεν γνωρίζει καν τη γεωγραφία και την ανθρωπογεωγραφία του νησιού. Έφτασε στο σημείο από τους Οθωνούς να ζητάει προσέγγιση του σκάφους του Λιμενικού σε πολύ μακρινότερο λιμάνι απ’ αυτό που ήταν πιο κοντά στο πρόβλημα. Φτάσαμε στο σημείο ο άνθρωπος μετά τη μεταφορά του από τους Οθωνούς -δυο μήνες πριν- να μεταφερθεί με ιδιωτικό ασθενοφόρο και να αποβιώσει στο τέλος. Είναι πράγματα που δεν μπορούμε να βάλουμε στη θεώρηση μιας γενικότερης πολιτικής για το ΕΚΑΒ. Είναι συγκεκριμένα τα προβλήματα και σας τα αναφέρω σαν τέτοια.

Θα ήθελα πραγματικά στη δευτερολογία σας να αναφερθείτε στα προβλήματα που σας αναφέραμε και που ανά πάσα στιγμή είμαστε έτοιμοι να σας αποδείξουμε. Δεν είναι ερωτήματα που θέτω εγώ. Είμαι πολύ καλοπροαίρετος και στις προθέσεις σας για τον αυριανό σχεδιασμό σας. Είναι προβλήματα και ερωτήματα που θέτει η κερκυραϊκή τοπική κοινωνία. Δεν νιώθει ασφάλεια η τοπική κοινωνία, κύριε Υπουργέ. Με δεδομένο ότι το Νοσοκομείο της Κέρκυρας είναι δευτεροβάθμιο, με δεδομένο ότι είναι αναγκαία η μεταφορά σχεδόν σε καθημερινή βάση σε τριτοβάθμια νοσοκομεία και με δεδομένη την κατάσταση που επικρατεί στις αεροδιακομιδές, δεν νιώθει ασφαλής η Κέρκυρα. Δεν νιώθει ασφαλές ένα νησί εκατόν δέκα χιλιάδων κατοίκων σήμερα και πεντακοσίων χιλιάδων κατοίκων του καλοκαιρινούς μήνες. Πρέπει τελικά σ’ αυτόν τον πολίτη που μάχεται εκεί να δώσουμε την ασφάλεια, να δώσουμε τις προϋποθέσεις να μπορεί να επιχειρήσει, να μπορεί να ζήσει με την οικογένειά του. Τέτοιες λογικές και τέτοιες απαντήσεις, λυπάμαι αλλά δεν βοηθούν προς αυτή την κατεύθυνση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Βουλευτά, σας είπα ότι έχουμε καταγράψει τα προβλήματα, τα γνωρίζουμε και δεν αρνηθήκαμε ποτέ την κατάσταση που έχουμε παραλάβει και τα προβλήματα που υπάρχουν.

Σας είπα επίσης, ότι υπάρχει σε εξέλιξη συγκεκριμένος υπηρεσιακός σχεδιασμός σε πανελλήνια εμβέλεια και όχι μόνο για το νησί της Κέρκυρας. Δεν νομίζω ότι ένα μεμονωμένο περιστατικό, όπως το περιστατικό στο οποίο αναφέρεστε για το τηλεφωνικό κέντρο, μπορεί να είναι λόγος για να μην μεταφερθεί η λειτουργία του κέντρου, ώστε να γίνει πιο αποδοτική η διαχείριση των περιστατικών στην περιοχή. Δεν νομίζω ότι αυτός είναι λόγος για να μην μεταφερθεί το τηλεφωνικό κέντρο.

Θα ήθελα να σας υπενθυμίσω ότι πρόσφατα, επειδή θεωρούμε ότι το ΕΚΑΒ πραγματικά αποτελεί επιχειρησιακό εργαλείο του Εθνικού Συστήματος Υγείας, νομοθετήσαμε τη συγχώνευση του Εθνικού Κέντρου Άμεσης Βοήθειας με το Εθνικό Κέντρο Επιχειρήσεων Υγείας προκειμένου να εκσυγχρονίσουμε τις υπηρεσίες που παρέχονται και να υπάρχει συντονισμός των δράσεων και των ενεργειών.

Σε αυτό το πλαίσιο σας είπα ότι υπάρχει συγκεκριμένο σχέδιο, το οποίο εκπονείται και θα το παρουσιάσουμε σύντομα. Και βεβαίως, εξετάζουμε και όλα αυτά που είπατε περί σταθμών, περί συστήματος αεροδιακομιδών και του εκσυγχρονισμού του στόλου και της πρόσληψης μόνιμου προσωπικού, προκειμένου να υπάρχουν λύσεις και να μην υπάρχει ανησυχία στον πληθυσμό της Κέρκυρας. Επίσης, σας είπα ότι αναγνωρίζουμε και την ιδιαιτερότητα του νησιού επειδή είναι τουριστικός προορισμός.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και τρεις εκπαιδευτικοί συνοδοί από το Δημοτικό Σχολείο Βαθέος Αυλίδος.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεπτά μαθητές και μαθήτριες και δύο εκπαιδευτικοί συνοδοί από το 57ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα θα συζητηθεί η δεύτερη με αριθμό 792/20-9-2019 ερώτηση του κύκλου των αναφορών - ερωτήσεων του Βουλευτή Αργολίδας του Κινήματος Αλλαγής κ. Ανδρέα Πουλά προς τον ΥπουργόΥγείας, με θέμα: «Λήξη συμβάσεων εργαζομένων μέσω ΕΣΠΑ και ΟΑΕΔ στα δημόσια νοσοκομεία».

Θα απαντήσει ο Υφυπουργός Υγείας, κ. Βασίλειος Κοντοζαμάνης.

Κύριε συνάδελφε, έχετε τον λόγο για δύο λεπτά.

**ΑΝΔΡΕΑΣ ΠΟΥΛΑΣ:** Κύριε Υπουργέ, έχετε αναλάβει ένα πάρα πολύ δύσκολο Υπουργείο. Πολλά προβλήματα επιδεινώθηκαν την προηγούμενη τετραετία και επιπλέον, το Υπουργείο σας βρίσκεται σε μία εκρηκτική κατάσταση. Συν τοις άλλοις είναι επιβαρυμένο με την οικονομική διαχείριση του μεταναστευτικού - προσφυγικού, κυρίως στα νησιά του Αιγαίου, τις ακριτικές περιοχές, αλλά και τώρα στην ενδοχώρα.

Είναι γνωστό ότι η υποστελέχωση στον χώρο της δημόσιας υγείας δημιουργεί ασφυκτικές συνθήκες στη λειτουργία των υπαρχόντων δομών. Ειδικότερα, στα δημόσια νοσοκομεία η έλλειψη προσωπικού έχει δημιουργήσει, μεταξύ των άλλων, μακρές λίστες αναμονής για τα χειρουργεία, δυσλειτουργίες για τις εφημερίες και τη μη λειτουργία των εκατόν πενήντα κλινών μονάδων εντατικής θεραπείας, και ειδικά τώρα σε μία εποχή που αναμένονται περισσότερα κρούσματα, λόγω του ιού της γρίπης. Κατά το παρελθόν έχετε πει ότι τα προηγούμενα χρόνια έφυγαν από το ΕΣΥ περίπου οκτώ χιλιάδες εξακόσιοι εργαζόμενοι και στη θέση τους προσλήφθηκαν μόλις επτά χιλιάδες. Άρα δεν τηρήθηκε η αρχή της μίας πρόσληψης προς μία αποχώρηση στα δημόσια νοσοκομεία.

Η κατάσταση αυτή αναμένεται να επιδεινωθεί περαιτέρω, λόγω της επικείμενης λήξης συμβάσεων εργασίας εργαζομένων που απασχολούνται στα δημόσια νοσοκομεία. Ειδικότερα, τον Νοέμβριο του 2019 λήγει η θητεία τετρακοσίων ενενήντα πέντε επικουρικών γιατρών που απασχολούνται μέσω ΕΣΠΑ, ενώ τον Δεκέμβριο του 2019 λήγει η θητεία άλλων πεντακοσίων, δημιουργώντας ένα κενό εννιακοσίων ενενήντα πέντε θέσεων γιατρών διαφόρων ειδικοτήτων. Επιπλέον τον Φεβρουάριο του 2020 λήγουν οι συμβάσεις οκτακοσίων τριάντα τραυματιοφορέων που προσλήφθηκαν μέσω ΟΑΕΔ, την ώρα που τα υπάρχοντα κενά σε τραυματιοφορείς ανέρχονται ήδη σε ποσοστό άνω του 50% των προβλεπόμενων οργανικών θέσεων.

Το φθινόπωρο του 2020 λήγουν οι συμβάσεις ακόμη χιλίων επτακοσίων υπαλλήλων που υπηρετούν μέσω ΟΑΕΔ στα νοσοκομεία. Επιπλέον κινδυνεύουν να απομακρυνθούν άμεσα από τα νοσοκομεία χίλιοι εκατό επικουρικοί γιατροί, των οποίων οι συμβάσεις έληξαν στις 31 Δεκεμβρίου του 2018 και των οποίων η απασχόληση συνεχίστηκε με παράταση. Η μισθοδοσία τους από τον Ιανουάριο του 2019 έως σήμερα κρίθηκε παράνομη με απόφαση του Ελεγκτικού Συνεδρίου, με αποτέλεσμα να τίθεται σε κίνδυνο η στελέχωση κυρίως περιφερειακών νοσοκομείων, στα οποία απασχολούνται κατά κύριο λόγο.

Θα θέλαμε, λοιπόν, να σας ρωτήσουμε: Πώς προτίθεστε να καλύψετε τα κενά που δημιουργούνται στα δημόσια νοσοκομεία από τη λήξη των συμβάσεων επικουρικών γιατρών και εργαζομένων που απασχολούνται μέσω ΕΣΠΑ είτε προγραμμάτων του ΟΑΕΔ; Είναι στους σκοπούς του Υπουργείου σας τυχόν ανανέωση της θητείας τους και με ποια κονδύλια αυτή θα χρηματοδοτηθεί; Με ποιον τρόπο προτίθεστε να αντιμετωπίσετε το σοβαρό πρόβλημα που δημιουργήθηκε στην απασχόληση και στη μισθοδοσία των επικουρικών γιατρών με παράταση κατόπιν απόφασης του Ελεγκτικού Συνεδρίου;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Πουλά, αναφερθήκατε πολλές φορές στην ερώτησή σας σε πλήθος αριθμού συμβάσεων και αυτό επιτρέψτε μου να πω ότι καταδεικνύει με σαφήνεια την κατάσταση στο Εθνικό Σύστημα Υγείας, διότι οι λύσεις οι οποίες δόθηκαν για τη στελέχωση του συστήματος σε ανθρώπινο δυναμικό ήταν προσωρινές και όχι μόνιμες. Έχουμε τονίσει πολλές φορές ότι αναζητούμε μόνιμες λύσεις. Ευτυχώς με αυτά τα εργαλεία μπορούμε και καλύπτουμε άμεσα ανάγκες, αλλά δεν παύει να μας απασχολεί -και προς αυτή την κατεύθυνση εργαζόμαστε- η στελέχωση των κρίσιμων τομέων του Εθνικού Συστήματος Υγείας με μόνιμο προσωπικό, έτσι ώστε να υπάρξουν μόνιμες λύσεις.

Σε ό,τι αφορά τις κατηγορίες στις οποίες αναφερθήκατε, κατ’ αρχάς πράγματι η συνταξιοδότηση μεγάλου αριθμού γιατρών είναι ένα μεγάλο ζήτημα, διότι όλοι ξέρουμε ότι το Εθνικό Σύστημα Υγείας πλέον έχει μαζέψει τα συντάξιμα χρόνια, έχουν περάσει τριάντα πέντε χρόνια από την ίδρυσή του και τα τελευταία χρόνια μεγάλος αριθμός γιατρών βρίσκεται στην έξοδο λόγω συνταξιοδότησης. Και βεβαίως, πράγματι ισχύει αυτό που είπατε, δηλαδή ότι περισσότεροι γιατροί αποχώρησαν από το σύστημα και εισήλθαν λιγότεροι, χωρίς να τηρείται η αναλογία του 1 προς 1.

Προς αυτή την κατεύθυνση είναι και η δέσμευση της Κυβέρνησης, έτσι ώστε να υπάρξουν περισσότερες προσλήψεις ιατρικού προσωπικού και βεβαίως στον άμεσο σχεδιασμό μας είναι η ενεργοποίηση συγκεκριμένου άρθρου που προβλέπει την έναρξη της διαδικασίας πλήρωσης μιας κενής θέσης γιατρού έξι μήνες πριν τη συνταξιοδότησή του, έτσι ώστε κατά τη στιγμή της συνταξιοδότησης να μπορεί ο επόμενος γιατρός να αναλαμβάνει άμεσα υπηρεσία, προκειμένου να μη δημιουργούνται κενά.

Σε ό,τι αφορά τις συμβάσεις του ΟΑΕΔ, γνωρίζετε ότι πριν λίγες ημέρες η διοίκηση του ΟΑΕΔ πήρε απόφαση, προκειμένου να παραταθούν οι συμβάσεις των τεσσάρων χιλιάδων εργαζομένων σε δομές του συστήματος υγείας. Επομένως είμαστε στην ευχάριστη θέση να έχουμε αυτό το προσωπικό στη διάθεσή μας για έναν επιπλέον χρόνο, έτσι ώστε να έχουμε τη δυνατότητα και το χρονικό περιθώριο να σχεδιάσουμε καλύτερα τις ανάγκες μας και την πλήρωση των κενών θέσεων.

Τώρα σε ό,τι αφορά το επικουρικό προσωπικό, υπάρχουν διάφορες κατηγορίες. Η μία στην οποία αναφερθήκατε, είναι το ΕΣΠΑ, Πρόγραμμα Δημοσίων Επενδύσεων. Λήγει στο τέλος του μήνα και είναι λιγότεροι από τριακόσιοι πλέον αυτοί οι γιατροί. Έχουμε προχωρήσει σε διαδικασίες προκειμένου οι θέσεις που καλύπτουν οι επικουρικοί αυτοί γιατροί να προκηρυχθούν ξανά ως κανονικό επικουρικό προσωπικό, έτσι ώστε να μην υπάρξει κενό στην κάλυψη των αναγκών των νοσοκομείων στα οποία υπηρετούν.

Επιπλέον έχουμε ζητήσει πιστώσεις προκειμένου να καλύψουμε τις θέσεις, να προκηρύξουμε ξανά τις θέσεις του επικουρικού προσωπικού που λήγουν πλέον εντός του 2019, μέχρι το τέλος του έτους και εντός του 2020. Είναι πράγματι μεγάλος αυτός ο αριθμός, επικουρικό προσωπικό πάντα, και νομίζω ότι οι διαδικασίες θα ολοκληρωθούν σε εύλογο χρονικό διάστημα και τα κενά τα οποία υπάρχουν θα καλυφθούν επαρκώς.

Τέλος, σε ό,τι αφορά το πρόβλημα που αναφερθήκατε σχετικά με την απόφαση του Ελεγκτικού Συνεδρίου, αυτό βεβαίως προέκυψε διότι υπάρχει μία συγκεκριμένη πρόνοια στη νομοθεσία περί συμβάσεων. Αναφέρομαι σε συγκεκριμένο προεδρικό διάταγμα, που προβλέπει τη χρονική απόσταση τριών μηνών που πρέπει να μεσολαβήσει μεταξύ της σύναψης συμβάσεων προσωπικού. Είμαστε στη διαδικασία επίλυσης του ζητήματος, σε συνεργασία με το Υπουργείο Εσωτερικών, προκειμένου να μην υπάρξουν προβλήματα στους εργαζόμενους που δουλεύουν στο Εθνικό Σύστημα Υγείας γι’ αυτού του τύπου τις συμβάσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κύριε συνάδελφε, έχετε τον λόγο.

**ΑΝΔΡΕΑΣ ΠΟΥΛΑΣ:** Κύριε Υπουργέ, σας άκουσα με μεγάλη προσοχή. Όπως είναι γνωστό, για να μην καταρρεύσει το σύστημα, η προηγούμενη κυβέρνηση ακολούθησε την προσωρινή λύση των επικουρικών και προσπάθησε να βρει διάφορες λύσεις και να παρατείνει την παραμονή τους. Προφανώς η πρόσληψη του επικουρικού προσωπικού είναι μία προσωρινή λύση. Όπως όμως συνηθίζεται στη χώρα μας, η εξαίρεση έγινε κανόνας και ο κανόνας έγινε εξαίρεση.

Για εμάς, το Κίνημα Αλλαγής, πρέπει να σταματήσει να διαιωνίζεται λόγω ανοχής ή αδυναμίας η κατάσταση της κάλυψης των κενών οργανικών θέσεων γιατρών, νοσηλευτών και παραϊατρικού προσωπικού με επικουρικό προσωπικό. Πρέπει να μπει τέρμα στις μεσοβέζικες λύσεις.

Η λύση για εμάς πρέπει να είναι ξεκάθαρη και μόνιμη. Γι’ αυτό προτείνουμε την άμεση καταγραφή των ελλείψεων στο προσωπικό, σε όλες τις υγειονομικές μονάδες, την κάλυψή τους με μόνιμες προσλήψεις προσωπικού. Ειδικότερα, πρέπει να προσληφθούν γιατροί επιμελητές Β΄, οι οποίοι θα ανανεώσουν το ήδη γηρασμένο προσωπικό του ΕΣΥ. Μόνον με αυτόν τον τρόπο θα έχουμε τη δυνατότητα να κρατήσουμε τους Έλληνες γιατρούς στη χώρα μας.

Επίσης κανένας προγραμματισμός μόνιμων προσλήψεων δεν μπορεί να γίνει επιτυχημένα αν δεν αλλάξει το σύστημα προσλήψεων, το σύστημα αξιολόγησης. Αν δεν συντομευθούν οι διαδικασίες επιλογής και δεν βρείτε φόρμουλα ώστε να ολοκληρώνονται γρήγορα, η λύση της κάλυψης των κενών οργανικών θέσεων με επικουρικούς θα διαιωνίζεται και το πρόβλημα στελέχωσης του ΕΣΥ θα οδηγήσει σε τέλμα τα νοσοκομεία.

Προκύπτει, λοιπόν, το ερώτημα: Έχετε καταλήξει στον αριθμό των προσλήψεων που πρέπει να γίνουν; Υπάρχει σχετικός προγραμματισμός; Θα προβείτε σε αλλαγή της διαδικασίας επιλογής των γιατρών για να μην παρατηρηθούν οι ίδιες καθυστερήσεις όπως συνέβαινε και στο παρελθόν; Διότι αυτό που συμβαίνει είναι ότι ανακοινώνονται προσλήψεις ιατρικού και παραϊατρικού προσωπικού κάθε χρόνο, χωρίς όμως να υλοποιούνται έγκαιρα. Βομβαρδίζετε τα μέσα μαζικής επικοινωνίας με ανακοινώσεις για προσλήψεις, για να καθησυχάζετε τους πολίτες, αλλά επί της ουσίας δεν γίνεται κάτι, οι ελλείψεις παραμένουν. Χαρακτηριστικά είναι τα χθεσινά παραδείγματα. Κινδυνεύει να κλείσει η ΩΡΛ στο νοσοκομείο «Παίδων Πεντέλης», αλλά και το Νοσοκομείο Λήμνου είναι σε κατάσταση έκτακτης ανάγκης.

Ένα άλλο ζήτημα που θέλω να σας επισημάνω είναι ότι το ζήτημα της στελέχωσης του ΕΣΥ αφορά και κάποιους υπαλλήλους που έχουν φύγει μέσα στην τετραετία και οι οποίοι απασχολούνται σε αλλότρια καθήκοντα. Αυτοί θα επιστρέψουν; Ξέρετε πόσοι είναι;

Τέλος, θέλω να θέσω ένα τελευταίο ζήτημα, για να μην σας τρώω και τον χρόνο, αυτό που πρόσφατα είπε ο Πανελλήνιος Ιατρικός Σύλλογος σχετικά με αλλαγή των νομικών προσώπων δημοσίου δικαίου σε νομικά πρόσωπα ιδιωτικού δικαίου. Εσείς πώς σκέφτεστε να το αντιμετωπίσετε; Θα ήθελα να ακούσω την άποψή σας σε αυτό το θέμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Πουλά, στην πρωτολογία μου και σε άλλες ερωτήσεις που νομίζω ότι έχετε κάνει εσείς και οι συνάδελφοί σας έχουμε με σαφήνεια τονίσει ότι επιδιώκουμε μόνιμες λύσεις στο σύστημα υγείας και όχι προσωρινές. Πράγματι -το είπα κι εγώ- η διαδικασία πρόσληψης επικουρικού προσωπικού είναι μία λύση προσωρινή και δεν λύνει τα προβλήματα που έχει το σύστημα υγείας.

Επιτρέψτε μου να πω ότι, επειδή αναφερθήκατε στην ταχύτητα με την οποία πρέπει να γίνουν οι προσλήψεις, δεν έχει σημασία να ανακοινώνουμε μόνο αριθμό προσλήψεων, έτσι ώστε να δημιουργούμε εντυπώσεις και να λέμε ότι ναι, θα προσληφθούν τόσοι γιατροί, τόσοι νοσηλευτές, τόσο λοιπό προσωπικό. Σημασία έχει η διαδικασία αυτή να γίνεται τάχιστα, διότι έχουμε δει προσλήψεις οι οποίες παίρνουν ενάμιση και δύο χρόνια προκειμένου να πληρωθούν οι θέσεις. Και μετά από αυτό το χρονικό διάστημα, δυστυχώς, δεν υπάρχουν οι γιατροί που θα πληρώσουν αυτές τις θέσεις. Έχουν φύγει στο εξωτερικό. Βεβαίως πρέπει να υπάρχουν γιατροί έτσι ώστε να πάνε για να καλύψουν αυτές τις θέσεις.

Όλα αυτά απαιτούν έναν σχεδιασμό. Επειδή αναφερθήκατε στην κάλυψη των κενών οργανικών θέσεων, να σας πω πως βεβαίως κι εμείς έχουμε αποτυπώσει τις ανάγκες σε επίπεδο επικράτειας και σχεδιάζουμε τον προγραμματισμό των προσλήψεων τα επόμενα χρόνια. Πρέπει στο πλαίσιο αυτό να δούμε και τους οργανισμούς των νοσοκομείων, διότι υπάρχουν νέες ειδικότητες πλέον στην Ιατρική, νέες τεχνολογίες. Πρέπει αυτές τις νέες ειδικότητες, τις νέες εξειδικεύσεις να τις ενσωματώσουμε σε σύγχρονα οργανογράμματα των νοσοκομείων.

Αυτή τη στιγμή γνωρίζετε ότι υπάρχει μία πίστωση για δυόμισι χιλιάδες περίπου προσωπικό, χίλιοι τριακόσιοι νοσηλευτές και λοιπό προσωπικό και το υπόλοιπο ιατρικό, το οποίο είναι σε εξέλιξη και είμαστε σε διαδικασία προκήρυξης των εννιακοσίων σαράντα περίπου θέσεων γιατρών. Έχουμε καθυστερήσει σε αυτό το κομμάτι διότι ετοιμάζουμε η διαδικασία να γίνει με τη βοήθεια της τεχνολογίας και της πληροφορικής, έτσι ώστε σε σύντομο χρονικό διάστημα οι θέσεις αυτές να πληρώνονται και οι γιατροί να είναι άμεσα διαθέσιμοι στο σύστημα υγείας.

Σε ό,τι αφορά τα αλλότρια καθήκοντα, βεβαίως και είμαστε κάθετα αντίθετοι στο να απασχολείται το προσωπικό σε αλλότρια καθήκοντα. Πρέπει όλοι να απασχολούνται σύμφωνα με την περιγραφή των θέσεων που προβλέπονται. Έχουμε κάνει και καταγραφή της υφιστάμενης κατάστασης και σύντομα θα είμαστε σε θέση να σας δώσουμε συγκεκριμένα νούμερα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 περί της «Ποινικής ευθύνης των Υπουργών», όπως ισχύει, την 7-11-2019: Ποινική δικογραφία κατά του τέως Πρωθυπουργού κ. Αλεξίου Τσίπρα και κατά του τέως Αναπληρωτή Υπουργού Προστασίας του Πολίτη κ. Νικόλαου Τόσκα.

Συνεχίζουμε με την πρώτη με αριθμό 1107/4-10-2019 ερώτηση του κύκλου των αναφορών - ερωτήσεων του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτηπρος τον ΥπουργόΟικονομικών, με θέμα: «Αποκατάσταση της εικόνας εγκατάλειψης του Αχίλλειου ανακτόρου στην Κέρκυρα».

Θα απαντήσει ο Υφυπουργός Οικονομικών, κ. Απόστολος Βεσυρόπουλος.

Κύριε Αυλωνίτη, έχετε τον λόγο για δύο λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κύριε Υπουργέ, είχαμε μία πολύ ενδιαφέρουσα συζήτηση όταν συζητούνταν η υπόθεση για τη μεταβίβαση του παραλιακού μετώπου. Γνωριστήκαμε και ήσαστε πολύ ευγενικός και το δηλώνω ευθαρσώς. Όμως, θα ήθελα ακριβώς την ίδια αντιμετώπιση και για τούτη την επίκαιρη ερώτηση.

Θα σας θυμίσω γιατί το λέω. Στις 4-10-2019 σας υπέβαλα μία ερώτηση για την εικόνα του Αχιλλείου. Δεν πήρα γραπτή απάντηση και κατά συνέπεια ετράπη σε επίκαιρη ερώτηση. Ενδιαμέσως το όλο θέμα ανακινήθηκε σε πανελλαδική κλίμακα με τη βοήθεια των μέσων μαζικής ενημέρωσης. Διεθνοποιήθηκε το θέμα και έδωσα πάρα πολλές συνεντεύξεις και σε ξένα μέσα μαζικής ενημέρωσης, διότι -ξέρετε- το Αχίλλειο έχει ευρωπαϊκή διάσταση ως μουσείο.

Στη συνέχεια -και πολύ καλά έκανε- ο κ. Μπιάγκης σάς υπέβαλε επίκαιρη ερώτηση. Απαντήσατε και την παρακολούθησα. Κατά την απάντησή σας στην επίκαιρη ερώτηση του κ. Μπιάγκη αναφερθήκατε στο ότι ενδιαμέσως σας επισκέφθηκε ο κ. Γκίκας, ο δικός σας Βουλευτής, και ο Αυλωνίτης μηδέν.

Δεν το λέω γιατί μου πήρατε το γλειφιτζούρι από το στόμα. Προς θεού, ποσώς με ενδιαφέρει. Αυτό που με ενδιαφέρει, όμως, είναι ότι δεν ανταποκρίθηκαν σε όλες αυτές τις κινήσεις με ευήκοον ους οι υπηρεσίες σας. Και εξηγούμαι: Σας είχα διά της ερωτήσεως ενημερώσει ότι μέχρι 31-10-2019 έπρεπε να υποβληθούν τα τεχνικά δελτία για να ενταχθεί το όλο έργο της επισκευής σε ένα πρόγραμμα το οποίο διαχειρίζεται η Διαχειριστική Αρχή των Ιονίων Νήσων. Το είχε θέσει αυτό ο προηγούμενος περιφερειάρχης κ. Γαλιατσάτος. Την τελευταία μέρα, 31-10, το υποβάλατε. Υπέβαλε δηλαδή η διοίκηση της ΕΤΑΔ. Και μέχρι εκεί καλά.

Στο ενδιάμεσο χρονικό διάστημα, διενήργησα αυτοψία στον χώρο του Αχιλλείου. Σας λέω ότι η εικόνα είναι απελπιστική. Σας έχω φέρει φωτογραφίες, τις οποίες μπορεί κάποιος να πει ότι τις υπέκλεψα κιόλας. Ολόκληρος ο όροφος του τρίτου μουσείου σε επισκεψιμότητα στην Ελλάδα είναι υπό κατάρρευση. Τον έχουν κλείσει. Απαίτησα να μπω μέσα ως Βουλευτής της Κέρκυρας.

Θα σας δώσω φωτογραφίες. Παρακαλώ προσέξτε τις.

Απαντάτε φυσικά εσείς όπως θα απαντήσετε και ουσιαστικά θα μπει το θέμα της αποκατάστασης του Αχιλλείου στη χρονοβόρα διαδικασία της χρηματοδότησης από το συγκεκριμένο πρόγραμμα, της δημοπράτησης και της συμβασιοποίησης. Μέχρι τότε δεν θα υπάρχει ο πάνω όροφος του Αχιλλείου.

Προσέξτε, χρησιμοποιώ λέξεις και εκφράσεις στην απολυτότητά τους. Φυσικά θα συνηγορήσω στο εξής, ότι πρέπει η κεντρική Κυβέρνηση, η όποια κεντρική Κυβέρνηση, να ρίχνει λίγο πιο σοβαρή ματιά στην περιφέρεια.

Προηγουμένως ο κ. Μπιάγκης, ο συνάδελφός μου από την Κέρκυρα, σας μίλησε για το ΕΚΑΒ. Δεν θέλω να αναφερθώ στο ΕΚΑΒ, που είναι πολύ σωστή η ερώτηση, αλλά η γενικόλογη απάντηση δεν νομίζω ότι μπορεί να ανταποκριθεί στις ανάγκες, στις απαιτήσεις μιας κοινωνίας -και τελειώνω- που απαιτεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε φτάσει στα τέσσερα λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Σας παρακαλώ, λοιπόν, να μου πείτε γιατί, ενώ σας υπέβαλα την ερώτηση, αντί να παραιτήσετε τη διοίκηση της ΕΤΑΔ, παραιτήσατε τον διευθυντή -προσέξτε!- του Αχιλλείου, έναν υπάλληλο, και τη διαχειρίστρια και δεν παραιτήσατε τη διοίκηση της ΕΤΑΔ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, όλα αυτά που μας περιγράψατε προηγουμένως έγιναν το τελευταίο τρίμηνο; Το τελευταίο τρίμηνο έγιναν όλα αυτά που μας περιγράψατε, γιατί νομίζω ότι ήσασταν κυβέρνηση τεσσεράμισι χρόνια.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Απαντήστε στην ερώτησή μου, αν έχετε την καλοσύνη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν ήταν ο συνάδελφος τότε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεγκέρογλου, σας παρακαλώ πάρα πολύ.

Συνεχίστε, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Πριν από μια εβδομάδα, όπως είπατε και εσείς, κύριε συνάδελφε, απάντησα για το Αχίλλειο σε ερώτηση του Βουλευτή Κέρκυρας κ. Μπιάγκη.

Είναι δεδομένη η ευαισθησία όλων μας στην προστασία και ανάδειξη εμβληματικών μνημείων, όπως είναι το Αχίλλειο. Πολύ περισσότερο, όταν συνδέονται αναπόσπαστα με την εικόνα του συνολικού τουριστικού προϊόντος της χώρας και στην προκειμένη περίπτωση της Κέρκυρας.

Το Αχίλλειο, ως μουσείο, όπως γνωρίζετε, έχει χαρακτηριστεί νεότερο μνημείο και τυγχάνει προστασίας από το Υπουργείο Πολιτισμού. Οι πρώτες εργασίες για την πλήρη αποκατάσταση και ανάδειξη των κτηρίων του ανακτορικού συγκροτήματος του Αχιλλείου ξεκίνησαν το 2014, με τη συγχρηματοδότηση του επιχειρησιακού προγράμματος ΕΣΠΑ 2007 – 2013, για να αντιμετωπιστεί το πρόβλημα στατικότητας του φέροντος οργανισμού κτηρίου θυρωρείου.

Η ενταχθείσα πράξη αποτελείται από έξι υποέργα. Το έργο της πρώτης φάσης ολοκληρώθηκε το 2016 και δόθηκε προς χρήση ο άνω όροφος του κτηρίου του θυρωρείου στη στάθμη της εισόδου και ξαναλειτούργησε ως φυλάκιο εισόδου - πωλητήριο εισιτηρίων, με τα απαραίτητα οικοδομικά τελειώματα και τις αναγκαίες ηλεκτρολογικές και μηχανολογικές εγκαταστάσεις στους χώρους του.

Στο μεσοδιάστημα και μέχρι να γίνει το έργο της δεύτερης φάσης, που θα ενταχθεί στο ΕΣΠΑ, ήταν εύλογο ότι θα έπρεπε να γίνουν συγκεκριμένες εργασίες μόνο με επείγοντα χαρακτήρα. Σε αυτή την κατεύθυνση έγιναν εργασίες το 2018 για την επισκευή και τον καθαρισμό του διαφώτιστου, (δηλαδή της πυραμίδας) πάνω από τον χώρο του κεντρικού κλιμακοστασίου, και αντικαταστάθηκε η περιμετρική προς τον κήπο των Μουσών υδρορροή, η οποία παρουσίαζε έντονα σημάδια σκουριάς και διατρήσεις σε ορισμένα σημεία.

Με τη συνεργασία και την καθοδήγηση του Υπουργείου Πολιτισμού αποφασίστηκε η αποκατάσταση της μόνωσης επιλεγμένων δωμάτων, που παρουσίαζαν πρόβλημα υδρομόνωσης, καθώς και του συλλεκτικού μεταλλικού αγωγού ομβρίων στη στέγη του κτηρίου, εργασίες που πραγματοποιούνται αυτή την περίοδο.

Επίσης, η Διεύθυνση Συντήρησης Αρχαίων και Νεότερων Μνημείων του Υπουργείου Πολιτισμού θα αναλάβει τη μερική άρση επέκτασης των φθορών σε συγκεκριμένα σημεία των τοιχογραφιών της οροφής, των οποίων η πλήρης αποκατάσταση θα γίνει μέσω του ΕΣΠΑ.

Σε ό,τι αφορά το ερώτημά σας, για την ένταξη του έργου αποκατάστασης στο ΕΣΠΑ, υπάρχει ήδη πρόοδος και εξέλιξη, για την οποία θα σας ενημερώσω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο για τρία λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δεν θα καθυστερήσω τώρα, κύριε Πρόεδρε.

Σας είπα και τονίζω για μία ακόμη φορά ότι το Αχίλλειο της Κέρκυρας, από το οποίο εισπράττει η ΕΤΑΔ τρία εκατομμύρια τον χρόνο, βρίσκεται σε κατάσταση απελπιστική. Και μου λέτε ότι έγιναν κάποιες μικροεπισκευές στο περιστύλιο, στην είσοδο, κ.λπ..

Σας λέω χαρακτηριστικά στην ερώτησή μου ότι έχει γίνει ο επάνω όροφος ερειπιώνας στην κυριολεξία και θα σας φέρω φωτογραφίες. Τίθεται, κατά την άποψή μου, δικηγόρος είμαι, ζήτημα στατικότητας του κτηρίου. Κι εσείς μου λέτε τι έκανε η προηγούμενη κυβέρνηση. Θα σας πω εγώ. Το 2011 περίμεναν την τότε εταιρεία αξιοποίησης τουριστικών ακινήτων 14.400.000 ευρώ να τα αξιοποιήσει για την επισκευή του κτηρίου. Τα προβλήματα αυτά είναι από το 2011 και πιο μπροστά.

Μέχρι το 2016 απορροφήθηκε ένα ποσό της τάξεως του 1 εκατομμυρίου, κύριε Υπουργέ. Και το τελευταίο χρονικό διάστημα ο κ. Γαλιατσάτος -επαναλαμβάνω- πήρε το πρόγραμμα από τη διαχειριστική αρχή της Αθήνας και το έφερε στην Κέρκυρα και τώρα 12.200.000 ευρώ περιμένουν να τα αξιοποιήσει η ΕΤΑΔ.

Η ΕΤΑΔ για εμένα είναι ένα νομικό πρόσωπο δημοσίου δικαίου, δεν είναι αντικείμενο -προσέξτε- κομματικής αντιπαράθεσης για το ποιος έκανε τα περισσότερα. Το θέμα είναι να γίνει το Αχίλλειο. Το Αχίλλειο δεν θα γίνει. Δεν θα περιμένει το Αχίλλειο -το λέω με την κάθε σοβαρότητα- το πότε θα ολοκληρωθεί η διαδικασία ένταξης στο πρόγραμμα -σας το είπα και προηγουμένως- δημοπράτηση – συμβασιοποίηση, κ.λπ..

Είναι χθες η υποχρέωσή μας να κατασκευάσουμε το Αχίλλειο. Χθες! Και εκεί τίθεται το μεγάλο ερώτημα, κατά την άποψή μου, το ότι δεν αλλάζετε τη διοίκηση. Ο κ. Τερζάκης και ο κ. Πολύζος διορίστηκαν τον Οκτώβριο του 2018 από την κυβέρνηση του ΣΥΡΙΖΑ. Το δέχομαι. Γιατί δεν την αλλάζετε; Τη διοίκηση του ΚΕΘΕΑ με πράξη νομοθετικού περιεχομένου την αλλάξατε. Γιατί δεν αλλάζετε τη διοίκηση, που κοντεύουν να καταρρεύσουν εκατοντάδες κτήρια στην Ελλάδα; Αλλά αυτό που μετράει είναι μόνο η είσπραξη. Λειτουργεί η ΕΤΑΔ και γενικά το ΤΑΙΠΕΔ ως ταμείο είσπραξης για την εξυπηρέτηση του δημοσιονομικού μας χρέους. Αυτή είναι η όλη υπόθεση.

Υπό αυτή την έννοια, κύριε Υπουργέ, σας παρακαλώ να δείτε ιδίοις όμμασι την κατάσταση, διότι προφανώς θεωρείτε ότι ο λόγος μου έχει αντιπολιτευτική διάθεση, ενώ ο λόγος μου στηρίζεται στο αμέριστο ενδιαφέρον μου ως πολίτης της Κέρκυρας να αποκατασταθεί αυτή η άθλια εικόνα που αμαυρώνει το τουριστικό προϊόν και την εικόνα της Κέρκυρας όχι μόνο πανελλαδικά, αλλά και διεθνώς.

(Στο σημείο αυτό ο Βουλευτής κ. Αλέξανδρος - Χρήστος Αυλωνίτης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστώ.

Ορίστε, κύριε Υπουργέ, έχετε τον λόγο για τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, είπατε ότι οι εργασίες συντήρησης έπρεπε να γίνουν όχι σήμερα, αλλά χθες. Και το χθες ήσασταν εσείς και δεν κάνατε απολύτως τίποτα.

Στην απάντηση που έδωσα στον κ. Μπιάγκη παρέθεσα τα οικονομικά στοιχεία που συνδέονται με τη λειτουργία του μουσείου. Σύμφωνα με αυτά, τα έσοδα του μουσείου για το 2018 ανήλθαν στο ποσό των 2.983.477 ευρώ, τα έξοδα σε 1.482.863 ευρώ, το οποίο αντιστοιχεί σε τελικό οικονομικό αποτέλεσμα 1.500.614 ευρώ.

Σαφέστατα η θέση μου είναι ότι μέρος των εσόδων θα πρέπει να διατίθεται για τη συντήρηση και ανάδειξη του μουσείου και του περιβάλλοντος χώρου. Σαφέστατα και θα πρέπει να υπάρχει η ανταποδοτικότητα αυτής της μορφής.

Τώρα, σε ό,τι αφορά τα έργα δεύτερης φάσης για την αποκατάσταση και ανάδειξη των κτηρίων του ανακτορικού συγκροτήματος του Αχιλλείου, έχει ήδη υποβληθεί πρόταση χρηματοδότησης στην εκδοθείσα σχετική πρόσκληση του επιχειρησιακού προγράμματος «ΙΟΝΙΑ ΝΗΣΙΑ», με συνολικό προϋπολογισμό 12,2 εκατομμύρια ευρώ.

Θα πρέπει, επίσης, να σας ενημερώσω ότι στις 17 Οκτωβρίου πραγματοποιήθηκε συνάντηση ανάμεσα σε εκπροσώπους του Υπουργείου Πολιτισμού, κλιμάκιου της ΕΤΑΔ και του προϊσταμένου της αρμόδιας υπηρεσίας για το ΕΣΠΑ του Υπουργείου Τουρισμού. Στη συνάντηση αυτή έγινε συνολική ανασκόπηση και ανάλυση της πρότασης, δεν διαπιστώθηκαν προβλήματα ή ελλείψεις και κατατέθηκε ο σχετικός φάκελος για το έργο. Αναμένουμε πλέον την απόφαση ένταξης, για να προχωρήσουν στη συνέχεια οι διαδικασίες για την υλοποίηση του έργου.

Το έργο συνδέεται με διάφορα υποέργα, όπως η ολοκλήρωση του υπολειπόμενου συμβατικού αντικειμένου του υποέργου 5, καθώς και στην υλοποίηση της εργολαβίας ( υποέργο 4), με τίτλο: «Αποκατάσταση και ανάδειξη Συγκροτήματος Αχιλλείου στην Κέρκυρα». Στο φυσικό αντικείμενο της πρότασης έχει προστεθεί το υποέργο «Νέα έκθεση στο ανάκτορο του Αχιλλείου στην Κέρκυρα». Το υποέργο αυτής της πράξης θα περιλαμβάνει αρχιτεκτονικές, στατικές και ηλεκτρομηχανολογικές παρεμβάσεις στα κτήρια του συγκροτήματος (ανάκτορο, βαρόνος, στρατώνες, θυρωρείο) και εργασίες διαμόρφωσης περιβάλλοντος χώρου.

Κύριε συνάδελφε, όπως ίσως διαπιστώνετε, κινηθήκαμε άμεσα, η πρόταση χρηματοδότησης υπεβλήθη και αναμένεται η απόφαση για την ένταξη, προκειμένου να προχωρήσει το έργο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τέταρτη με αριθμό 171/5-11-2019 επίκαιρη ερώτηση πρώτου κύκλου της Βουλευτού Β΄ Πειραιώς του ΜέΡΑ25, κ. Φωτεινής Μπακαδήμα προς τον Υπουργό Προστασίας του Πολίτη, με θέμα: «Απάνθρωπες εικόνες στο Κέντρο Υποδοχής και Ταυτοποίησης (ΚΥΤ) Λέρου».

Θα απαντήσει ο Αναπληρωτής Υπουργός Προστασίας του Πολίτη κ. Γεώργιος Κουμουτσάκος.

Ορίστε, κυρία Μπακαδήμα, έχετε τον λόγο για δύο λεπτά.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς, ευχαριστώ που είστε εδώ σήμερα, για να απαντήσετε στην ερώτηση μου αναφορικά με τις εικόνες που έχουμε όλοι δει στο ΚΥΤ της Λέρου. Όπως ίσως έχετε δει -φαντάζομαι εσείς το παρακολουθείτε και από πιο κοντά, όπως θα έπρεπε και όλοι εμείς, αν δεν το κάνουμε ήδη- στη Λέρο έχουν μεταφερθεί περίπου δυόμισι χιλιάδες πρόσφυγες και έχουν στοιβαχθεί στο προαύλιο του ψυχιατρείου, όπου αυτή τη στιγμή νοσηλεύονται διακόσιοι είκοσι ασθενείς, δεκαπέντε πιο σοβαρά περιστατικά, μάλιστα με εισαγγελική εντολή, και οι υπόλοιποι ελαφρότερης μορφής.

Όπως έχουν σημειώσει οι γιατροί που έχουν κάνει επίσκεψη στο ΚΥΤ, το οποίο λειτουργεί από το 2016, δεδομένου ότι τα περισσότερα κτήρια είναι εγκαταλελειμμένα, πολλά παιδιά βρέθηκαν να έχουν τσιμπήματα ψύλλων, κάποια να είναι μολυσμένα, να πάσχουν από κοιλιακά άλγη, από διάρροιες, από άσθμα, μητέρες που θήλαζαν να μην έχουν βιταμίνες και γάλα να θρέψουν τα παιδιά τους.

Επίσης, αυτοί οι πονεμένοι άνθρωποι συνυπάρχουν με τους τρόφιμους του ψυχιατρείου, αποτελώντας μία υγειονομική «βόμβα», που μπορεί να σκάσει ανά πάσα στιγμή.

Επιπλέον, δεδομένου ότι χειμωνιάζει, θεωρούμε ότι ο καιρός δεν είναι κατάλληλος για να μένουν αυτοί οι άνθρωποι στις σκηνές και στο προαύλιο του ψυχιατρείου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ ακόμα μισό λεπτό.

Επίσης, πέρα από τις δυσκολίες -γιατί η Λέρος δεν είναι το μόνο παράδειγμα ΚΥΤ όπου οι συνθήκες είναι άθλιες- και όλες τις συνθήκες που επικρατούν στα camps, όπου έχουμε στοιβάξει τους ανθρώπους που έρχονται στην πόρτα μας ζητώντας βοήθεια, πάρα πολλές φορές έχουν να αντιμετωπίσουν τις γιορτές και τα μπάρμπεκιου που στήνουν Έλληνες συμπολίτες μας έξω από τους χώρους που έχουμε στοιβάξει τους πρόσφυγες, σαν να είναι μπαούλα, αποσκευές, άνθρωποι που δεν τους θέλουμε.

Πρόκειται για Έλληνες που θέλουν να εξασκήσουν το δικαίωμά τους στην ελεύθερη κατανάλωση χοιρινού, όπως είπε ο Βουλευτής του κόμματός σας κ. Κυρανάκης πριν από λίγες μέρες στην Επιτροπή Δημόσιας Διοίκησης.

Προφανώς, η κατανάλωση χοιρινού δεν απαγορεύεται διά νόμου στη χώρα μας, αλλά θα έπρεπε να το απαγορεύει η συνείδησή μας, όταν γίνεται έξω από χώρους όπου ζουν άνθρωποι που δεν έχουν να φάνε και περιμένουν από μας, από την κρατική πρόνοια, για να μπορούν να έχουν φαγητό να ταΐσουν τα παιδιά τους.

Για να μην πλατειάσω, κλείνω με τις δύο ερωτήσεις που θέλω να σας θέσω, κύριε Υπουργέ.

Η πρώτη είναι η εξής: Τι πρωτοβουλίες θα ληφθούν για την άμεση αντιμετώπιση του φαινομένου; Και, δεύτερον, πού έχουν καταλήξει όλοι αυτοί οι πρόσφυγες που έχουν μεταφερθεί στην ενδοχώρα από τη Λέρο και από άλλα νησιά;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Προστασίας του Πολίτη):** Ευχαριστώ,κύριε Πρόεδρε.

Κυρία Μπακαδήμα, μία σοβαρή ερώτηση αποφασίσατε να τη μετατρέψετε σε γραφικότητα. Ας πάμε, όμως, στην ουσία της και θα απαντήσω και το γραφικό της μέρος στη συνέχεια.

Είναι αλήθεια ότι ο αριθμός των πολιτών τρίτων χωρών που έφτασαν στο νησί της Λέρου και που οδηγούνται για καταγραφή και ταυτοποίηση στο Κέντρο Υποδοχής της Λέρου αυξάνεται. Αυξάνεται, γιατί τους τελευταίους μήνες -εδώ και ένα εξάμηνο, θα έλεγα- άρχισε μία έξαρση μεταναστευτικής και προσφυγικής άφιξης προς τη χώρα μας, για λόγους, αιτίες και πηγές που βρίσκονται έξω από τα σύνορά της.

Σήμερα πράγματι ο αριθμός των ανθρώπων που βρίσκονται στο Κέντρο Υποδοχής και Ταυτοποίησης της Λέρου υπερβαίνει τις δυνατότητες του κέντρου. Όμως, τις υπερέβαινε και στις 7 Ιουλίου 2019, όταν εξελέγη η νέα Κυβέρνηση.

Τότε, για οκτακόσιες εξήντα προβλεπόμενες θέσεις, στη Λέρο υπήρχαν περίπου χίλιοι διακόσιοι άνθρωποι, δηλαδή 50% περισσότεροι απ’ ό,τι ήταν η δυνατότητά της. Και αυτό συνεχίστηκε λόγω των πραγματικά αυξημένων ροών.

Ζήσαμε το τελευταίο εξάμηνο, με αφετηρία περίπου τα τέλη Μαΐου μέχρι σήμερα, μία μικρή κρίση, μία μικρογραφία κρίσης του 2015. Έτσι, οι ήδη υπερχειλισμένες δομές υπέστησαν μία πρόσθετη πίεση.

Αναφερθήκατε ειδικά στο θέμα της δημόσιας υγείας. Όταν αναφερόμαστε στο θέμα αυτό, θα ήθελα να είμαστε εξαιρετικά προσεκτικοί και σας συστήνω να είσαστε και ως κόμμα προσεκτικοί. Διότι θα πρέπει να έχετε αναφέρει ότι ήδη δραστηριοποιείται εκεί κλιμάκιο του Εθνικού Οργανισμού Δημόσιας Υγείας, του ΕΟΔΥ, το οποίο παρέχει υπηρεσίες πρωτοβάθμιας στήριξης και ιατρικής περίθαλψης.

Όσον αφορά στη γενικότερη πολιτική, όπως ξέρετε, υπάρχει η απόφαση του Υπουργικού Συμβουλίου και προηγουμένως του ΚΥΣΕΑ, δηλαδή απόφαση της Κυβέρνησης, για άμεση αποσυμφόρηση των κέντρων υποδοχής και ταυτοποίησης στα νησιά, αύξηση της χωρητικότητάς τους και πλήρης αξιοποίηση των υπαρχουσών δομών φιλοξενίας και στην ενδοχώρα.

Με ρωτήσατε πού μετακινήθηκαν οι άνθρωποι που έφυγαν από τη Λέρο, γιατί έχουν γίνει τρεις μεταφορές, τον Σεπτέμβριο, τον Οκτώβριο και τον Νοέμβριο.

Στην αρχή μεταφέρθηκαν διακόσιοι τριάντα δύο άνθρωποι, τον Οκτώβριο εκατόν οκτώ και τον Νοέμβριο εξήντα επτά, όπως με πληροφορούν οι υπηρεσίες. Πρόκειται κυρίως για ευάλωτες ομάδες πολιτών τρίτων χωρών με άρση γεωγραφικού περιορισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Έχουν πάει στα Γρεβενά, στο Κουτσόχερο, στη Νέα Καβάλα, στα Οινόφυτα, στις Θερμοπύλες. Δηλαδή υπάρχει μία μεγάλη διασπορά, σύμφωνα με την απόφαση της Κυβέρνησης να μην υπερβαίνει ποτέ η μετακίνηση των αιτούντων άσυλο από τα νησιά, το 1% του πληθυσμού της περιφέρειας. Αυτή είναι η κυβερνητική πολιτική.

Επίσης, για να τελειώνουμε με το γραφικό μέρος της ερώτησής σας, προσυπογράφω, συμφωνώ και τονίζω τη θέση της κ. Μπακογιάννη. Αυτή είναι η θέση μου. Αυτή είναι η θέση του Αναπληρωτή Υπουργού Προστασίας του Πολίτη.

Και επειδή οι γραφικότητες πρέπει κάποτε να τελειώνουν ένα μόνον: Ούτε με σουβλάκια, ούτε με μπίρες, ούτε με κοψίδια ασκείται μεταναστευτική πολιτική.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε τον λόγο για τρία λεπτά.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ, κύριε Πρόεδρε. Ευχαριστώ, κύριε Υπουργέ.

Συμφωνώ μαζί σας στο τελευταίο σχόλιο, ότι η εξωτερική πολιτική δεν γίνεται ούτε με σουβλάκια ούτε με μπίρες και σαφέστατα η πολιτική σε ένα τόσο σοβαρό θέμα, όπως είναι το προσφυγικό.

Επειδή μου είπατε ότι δεν έχουμε δει τα στοιχεία, απ’ ό,τι βλέπω, σε μία κοινή συνέντευξη Τύπου που έκαναν φορείς, όπως οι «Γιατροί χωρίς Σύνορα», η «Διεθνής Αμνηστία» και άλλοι, μετά από επίσκεψή τους την 30ή Οκτωβρίου, πριν από λίγες μέρες, στο νησί, πιστοποίησαν ότι το φαρμακείο του ΚΥΤ είναι άδειο και οι μητέρες που θηλάζουν δεν έχουν καμμία πρόσβαση σε βιταμίνες και σίδηρο. Αν είναι λάθος κάποιες από τις διαπιστώσεις που έκαναν οι γιατροί που επισκέφτηκαν το ΚΥΤ, παρακαλώ να με διορθώσετε.

Θα μου επιτρέψετε στη δευτερολογία μου να καταθέσω κάποιες διευκρινιστικές ερωτήσεις.

Πριν από λίγες μέρες είδαμε αναφορές από στελέχη της Κυβέρνησης ότι για όσους έχουν προσφυγικό προφίλ θα διευκολύνεται η διαδικασία ασύλου. Οπότε, θα ήθελα, αν μπορείτε, να μου πείτε πολύ συνοπτικά τι περιλαμβάνει το προσφυγικό προφίλ, πώς το αντιλαμβάνεστε εσείς.

Επίσης, αν μπορείτε, θα ήθελα να μου πείτε τι θα γίνεται με αυτούς που δεν το πληρούν, σύμφωνα με τα κριτήρια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε,αυτά που λέτε είναι εκτός του θέματος της ερώτησής σας. Το λέω με όλο τον σεβασμό προς όλους.

Αν μπορεί ο Υπουργός, ας σας απαντήσει. Όμως, η ερώτησή σας με αυτά που λέτε στη δευτερολογία σας δεν έχουν καμμία σχέση.

**ΦΩΤΕΙΝΗ ΜΠΑΚΑΔΗΜΑ:** Φαντάζομαι ότι το πρώτο σημείο για τους γιατρούς που επισκέφτηκαν τη Λέρο είναι εντός θέματος, κύριε Πρόεδρε.

Επιτρέψτε μου τότε να ρωτήσω τον κύριο Υπουργό αν μπορεί να μας πει -ίσως δεν μπορεί να απαντήσει τώρα, μπορεί να μην έχει τα απαραίτητα στοιχεία- πόσοι από αυτούς τους πρόσφυγες που έχουν μεταφερθεί στην ενδοχώρα από τη Λέρο πληρούν τα στοιχεία και έχει ξεκινήσει κάποια διαδικασία χορήγησης ασύλου.

Θα μου επιτρέψετε να κλείσω με ένα πολύ σύντομο σχόλιο, με το οποίο θεωρούμε ότι θα συμφωνήσετε σε αρκετά σημεία.

Θα πρέπει να περιθάλψουμε και όχι να στοιβάζουμε σε ακατάλληλες δομές τους πρόσφυγες, να μη χάνουμε χίλια διακόσια παιδιά, να μην αφήνουμε άτομα χωρίς φάρμακα, ούτε να τους αφήνουμε να ζουν σε σκηνές.

Θα κλείσω με δύο στίχους του Τάσου Λειβαδίτη, αν και ίσως θεωρηθεί και αυτό εκτός θέματος. Λέει ο Λειβαδίτης: «Την πόρτα ανοίγω το βράδυ, τη λάμπα κρατώ ψηλά, να δουν της Γης οι θλιμμένοι, να ’ρθούν, να βρουν συντροφιά». Ο λαός μας μέχρι τώρα έχει κρατήσει την πόρτα ανοιχτή. Θα πρέπει και εμείς σαν Βουλευτές να κρατήσουμε και τις λάμπες ψηλά, για να φέγγουμε τον δρόμο σε αυτούς που ψάχνουν καταφύγιο στη χώρα μας.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, σε καμμία περίπτωση δεν θέλουμε να παρεμβαίνουμε στις ερωτήσεις των συναδέλφων. Όμως, επειδή πραγματικά από την Κυβέρνηση υπάρχει, μέχρι στιγμής τουλάχιστον, μεγάλη ανταπόκριση στις ερωτήσεις, θα πρέπει και οι συνάδελφοι Βουλευτές να μιλάνε -όλοι- επί του θέματος και όχι για θέματα εκτός.

Θα μπορούσατε να κάνετε κάποια άλλη ερώτηση και θα σας απαντήσουν. Το λέω αυτό, για να μπορεί να προχωρήσει η διαδικασία με τον κατάλληλο τρόπο. Μπορεί ο κύριος Υπουργός να σας απαντήσει σε ό,τι θέλει.

**ΦΩΤΕΙΝΗ ΜΠΑΚΑΔΗΜΑ:** Ας μου απαντήσει ο κύριος Υπουργός, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός μπορεί να σας απαντήσει.

Σας ευχαριστώ.

Ορίστε, κύριε Υπουργέ, έχετε το λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Προστασίας του Πολίτη):** Ξεκινάω από τους στίχους του Λειβαδίτη και θέλω να σας πω ότι η Κυβέρνηση αυτή, το σύνολο της ελληνικής κοινωνίας, το σύνολο των πολιτικών δυνάμεων της χώρας και η διεθνής κοινότητα, γνωρίζουν πολύ καλά και έχουν αποτίσει φόρο τιμής στους Έλληνες και στις Ελληνίδες, στους κατοίκους των νησιών, που από το 2015 πραγματικά έχουν ανοίξει την αγκαλιά τους να δεχτούν αυτούς ανθρώπους. Αυτή ήταν η κατάσταση του 2015.

Έκτοτε, οι ίδιοι άνθρωποι, που πριν πέντε χρόνια καλοδέχθηκαν και προσέφεραν στήριξη, συμπαράσταση και κατανόηση, οι ίδιοι άνθρωποι, επειδή αυτό παρατείνεται, σήμερα δεν έχουν την ίδια εκείνη συμπεριφορά. Αυτό σημαίνει ότι είναι επείγον να λυθεί το ζήτημα. Έτσι το αντιμετωπίζει η Κυβέρνηση.

Ειδικά στο θέμα του μεταναστευτικού, δεν μπορεί κανείς να αγνοήσει ότι υπάρχει μία διάσταση αισθήματος ασφάλειας των πολιτών και ανάγκης διασφάλισης του κρίσιμου κοινωνικού και εθνικού αισθήματος ασφάλειας. Δεν μπορεί να αγνοηθεί ως βασική διάσταση διαχείρισης του μεταναστευτικού-προσφυγικού.

Μια δημοκρατική πολιτεία οφείλει να προστατεύσει τον εαυτό της και τη συνοχή της, προασπιζόμενη ταυτόχρονα και τα ανθρώπινα δικαιώματα. Αυτός ο συνδυασμός σεβασμού στην ανάγκη να υπάρχει ισχυρό αίσθημα ασφάλειας στην κοινωνία, αλλά και του σεβασμού των ανθρωπίνων δικαιωμάτων. Είναι αυτός ο συνδυασμός που φτιάχνει τις σωστές μεταναστευτικές πολιτικές.

Όσον αφορά τώρα ειδικά στη Λέρο, ακούω με μεγάλη προσοχή τα συμπεράσματα για τα οποία μου μιλήσατε. Αν υπάρχουν περιθώρια βελτίωσης, που πάντα υπάρχουν, θα αναζητηθούν. Δεν θέλω, όμως, να διαμορφώνεται μία ψευδής και στρεβλή εικόνα απουσίας της πολιτείας από τη Λέρο, όταν σας είπα ότι υπάρχουν ήδη οι υπηρεσίες του προβλέπεται να ασκήσουν αυτά τα καθήκοντα στο νησί.

Είμαστε κάτω από έκτακτες συνθήκες. Αυτή είναι η πραγματικότητα. Είναι καλό να υπάρχουν υποδείξεις και επισημάνσεις ώστε η δουλειά να γίνεται καλύτερα, αλλά είναι μεγάλο λάθος, πολιτικό και κοινωνικό, να υποβαθμίζεται η παρουσία, η φροντίδα και η έννοια της πολιτείας, που είναι παρούσα και που είναι μάλιστα ισχυρά παρούσα. Όπως σας είπα, περιθώρια βελτίωσης πάντα υπάρχουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Μένω τώρα σε αυτό που μου είπατε περί προσφυγικού ή μεταναστευτικού προφίλ. Μεταφέρονται στην ενδοχώρα εκείνοι που είναι είτε ευάλωτες ομάδες είτε οικογένειες είτε τα παιδιά. Ο Αρχηγός του κόμματός σας, πριν περίπου έναν μήνα, όταν έκανε την ερώτησή του προς τον Πρόεδρο της Κυβέρνησης κ. Μητσοτάκη, είπε ότι δεν υπάρχει η διάκριση μεταξύ προσφύγων και μεταναστών, αγνοώντας ότι ο ΟΗΕ βασίζει όλη τη μεταναστευτική του πολιτική ακριβώς πάνω στη διάκριση προσφύγων και μεταναστών.

Ναι, λοιπόν, υπάρχει προσφυγικό προφίλ και υπάρχει και μεταναστευτικό προφίλ. Το προσφυγικό προφίλ είναι άνθρωποι οι οποίοι έρχονται από χώρες ή από πολιτικές συνθήκες που πραγματικά τους καθιστούν πρόσφυγες. Και υπάρχουν και άλλοι που εγκαταλείπουν τις χώρες τους, που είναι γενικά ασφαλείς, για να αναζητήσουν, όπως νομίζουν, μια καλύτερη οικονομική τύχη, αλλά έρχονται παράνομα στη χώρα. Αυτούς, λοιπόν, θα τους αντιμετωπίσουμε ως παρανόμως εισερχομένους.

Η επιτάχυνση των διαδικασιών για τη χορήγηση ασύλου, που νομοθετήθηκε την περασμένη εβδομάδα, ακριβώς αυτόν τον στόχο έχει. Υπερασπίζεται τα δικαιώματα εκείνων που έχουν δικαίωμα στη διεθνή προστασία, για να μην περιμένουν ατελείωτα, κάτι το οποίο δικαιούνται, αλλά και η πολιτεία να προστατεύεται έναντι εκείνων που παρανόμως -αποδεδειγμένα- έχουν εισέλθει στη χώρα μας.

Γιατί, όπως σας είπα, και τα δύο στοιχεία πρέπει να συνυπάρχουν σε μια πολιτική, και ο σεβασμός των ανθρωπίνων δικαιωμάτων και η ανάγκη προστασίας του αισθήματος ασφάλειας της κοινωνίας και της χώρας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όπως είδατε, κυρία συνάδελφε, και ο Υπουργός ξεπέρασε τον Κανονισμό και απάντησε εκτός των ερωτημάτων.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις εκπαιδευτικοί συνοδοί από το 4ο Δημοτικό Σχολείο Κορωπίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με την πέμπτη με αριθμό 174/5-11-2019 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Καθυστέρηση υλοποίησης έργου υπογειοποίησης καλωδίων υψηλής τάσης και απομάκρυνσης πυλώνων υψηλής τάσης στη δυτική Αθήνα».

Θα απαντήσει ο Υφυπουργός Περιβάλλοντος και Ενέργειας κ. Γεράσιμος Θωμάς.

Ορίστε, κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Σας καλωσορίζω, κύριε Υφυπουργέ. Είναι ένα πολύ σημαντικό ζήτημα. Θα θέλαμε τις απαντήσεις και από τον Υπουργό, αλλά αυτό που κυρίως θέλουμε είναι να μας δώσετε συγκεκριμένες απαντήσεις. Γιατί την προηγούμενη εβδομάδα ο συναρμόδιος Υφυπουργός σας για το θέμα των ρεμάτων απέφυγε να απαντήσει. Είπε ότι δεν γνωρίζει τίποτα και, να, τώρα βγήκε η απόφαση για το συγκεκριμένο ζήτημα από το Συμβούλιο της Επικρατείας ακυρώνοντας το έργο. Οπότε, ήταν ένα πολύ γνωστό ζήτημα.

Το συγκεκριμένο ζήτημα για τους πυλώνες υψηλής τάσης αφορά την υγεία των πολιτών. Αν δεν το έχετε επισκεφτεί, σας καλώ να το επισκεφτείτε. Πάτε στην πλατεία του Δήμου Αγίας Βαρβάρας, να δείτε αυτούς τους τεράστιους πυλώνες πάνω στα σπίτια των πολιτών. Πάτε στους Αγίους Αναργύρους, να δείτε τους πυλώνες στην καρδιά της αυλής των σχολείων, όταν ο ΟΗΕ έχει τεκμηριώσει τη συσχέτιση της ύπαρξης των πυλώνων υψηλής τάσης με την παιδική λευχαιμία. Υπάρχουν πολλά προβλήματα υγείας που βιώνουν οι πολίτες, όπως καρκίνους, και υπάρχει ένας πολυετής αγώνες και των δήμων να φύγουν αυτοί οι πυλώνες.

Κάποια στιγμή η πολιτεία ήρθε και είπε, ναι, θα τους διώξουμε, με την απόφαση για τον σχεδιασμό 2006 - 2010. Είπε ότι θα γίνει το Κέντρο Υψηλής Τάσης στον Ελαιώνα και μόλις γίνει αυτό, θα προχωρήσει με την υπογειοποίηση των καλωδίων. Χρονίζει ακόμα αυτό το ζήτημα, την ίδια στιγμή που η υγεία των πολιτών πλήττεται καθημερινά.

Την ίδια στιγμή, ο φορέας υλοποίησης του έργου είναι ο ΑΔΜΗΕ, που εσείς ανακοινώσετε ότι θα ιδιωτικοποιήσετε. Ένας ιδιωτικός ΑΔΜΗΕ δεν πρόκειται ποτέ να κάνει αυτό το έργο, γιατί είναι η διεθνής εμπειρία έτσι.

Οπότε, σας καλούμε να δεσμευτείτε στο χρονοδιάγραμμα υλοποίησης του έργου και να δεσμευτείτε ότι πριν από οποιοδήποτε καταστρεπτικό, για εμάς, σχέδιο ιδιωτικοποίησης του ΑΔΜΗΕ, θα έχει υλοποιηθεί αυτό το έργο. Γιατί, όπως σας είπα, μιλάμε για παιδική λευχαιμία και μιλάμε για πυλώνες που αυτή τη στιγμή είναι μέσα στα σχολεία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε το λόγο για τρία λεπτά.

**ΓΕΡΑΣΙΜΟΣ ΘΩΜΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κύριε συνάδελφε, είναι γεγονός ότι το θέμα αυτό ταλαιπωρεί για πολλά χρόνια την τοπική κοινωνία της δυτικής Αθήνας και έχει αποτελέσει αντικείμενο συζήτησης στη Βουλή κατά το παρελθόν. Το Υπουργείο Περιβάλλοντος και Ενέργειας έχει γνώση του προβλήματος και το παρακολουθούμε πολύ στενά.

Το πρόβλημα έχει ξεκινήσει πριν από πολλές δεκαετίες, όταν η ανάπτυξη του ΕΣΜΗΕ έγινε χωρίς συγκεκριμένο πλαίσιο χωροθέτησης. Σήμερα προκύπτουν προβλήματα στις αστικές περιοχές από αυτή τη χωροθέτηση των έργων του ΕΣΜΗΕ. Οι περιοχές που αναφέρατε αποτελούν τέτοιες περιπτώσεις που δέχονται γραμμές μεταφοράς 150 KW που περνάνε μέσα από αυτές τις περιοχές.

Ο ΑΔΜΗΕ είναι αυτός ο οποίος είναι ο μόνος αρμόδιος για τον σχεδιασμό του δικτύου κι έχει προβλέψει τις μελέτες και τις ενέργειες για την αντιμετώπιση του προβλήματος. Έχει προβλεφθεί εδώ και πολλά χρόνια, όπως το είπατε, η κατασκευή νέου Κέντρου Υπερυψηλής Τάσης στο Ρουφ, στον ίδιο χώρο με τον υφιστάμενο υποσταθμό του Ρουφ. Το Κέντρο Υπερυψηλής Τάσης θα είναι κλειστού τύπου, όπως αναφέρατε.

Αυτό θα λύσει το πρόβλημα τελειωτικά. Θα επιφέρει την αποξήλωση του παλιού σταθμού, την αποξήλωση των εναερίων γραμμών μεταφοράς, την εκτροπή της γραμμής μεταφοράς που συνδέει τον υποσταθμό του Ρουφ με το Σχηματάρι και την κατασκευή τριών νέων υπογείων καλωδιακών γραμμών που θα συνδέουν το Κέντρο Υπερυψηλής Τάσης Ρουφ με το Κέντρο Υπερυψηλής Τάσης της Κουμουνδούρου. Κατά συνέπεια είναι άμεσα συνδεδεμένα αυτά τα δύο έργα. Αυτό ίσχυε στο παρελθόν, αυτό θα ισχύει και σήμερα.

Θα ήθελα να πω ότι αυτό το έργο έχει προβλεφθεί στο δεκαετές πρόγραμμα ανάπτυξης του ΕΣΜΗΕ, για την περίοδο 2018 - 2027, με ορίζοντα ολοκλήρωσης το πρώτο εξάμηνο του 2025. Ο ΑΔΜΗΕ, ο οποίος είναι ο υπεύθυνος γι’ αυτό το έργο και ο οποίος το έχει στο πρόγραμμά του και είναι επισπεύδων φορέας γι’ αυτό το έργο, διενεργεί τις επαφές ώστε να καταστεί δυνατή η άμεση αδειοδότηση των κατασκευαστικών διαδικασιών για την έγκαιρη υλοποίηση του έργου.

Θα επανέλθω στο θέμα της αδειοδότησης και των διαδικασιών στη δευτερολογία μου. Όμως το έργο αυτό βρίσκεται στο δεκαετές πρόγραμμα και αυτό είναι ανεξάρτητα από το ιδιοκτησιακό καθεστώς του διαχειριστή του ΑΔΜΗΕ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, δεν είναι ικανοποιητική η απάντησή σας. Δεν μπορείτε να μας λέτε ότι θα το αφήσουμε στις καλένδες αυτό το ζήτημα. Εάν υπάρχει τόσο πρόβλημα με το ΚΥΤ Ρουφ, ας προχωρήσει η υπογειοποίηση άμεσα, τώρα και ας γίνει το ΚΥΤ Ρουφ μετά.

Δεν είναι δυνατόν αυτή τη στιγμή στη δυτική Αθήνα που έχει όλη την επιβάρυνση από τον ΧΥΤΑ Φυλής, τη μεταφερόμενη ρύπανση από το Θριάσιο, που έχει τόσα πολλά προβλήματα υποβάθμισης -αυτή τη στιγμή βγήκε η απόφαση όπου μια εκκλησία της Λαμίας παίρνει στην κυριότητά της όλο το Ποικίλο Όρος και διακόσια τριάντα οικοδομικά τετράγωνα στην Πετρούπολη και στο Περιστέρι- και που σε αυτό το σκηνικό παλεύουν οι άνθρωποι καθημερινά με την περιβαλλοντική υποβάθμιση και την υποβάθμιση της ποιότητας ζωής τους, να έχουμε και τα καλώδια υψηλής τάσης το 2019 πάνω στα σπίτια τους. Πραγματικά, εάν δείτε τους πυλώνες, είναι πάνω σπίτια τους. Είναι ο πυλώνας και από κάτω είναι το σπίτι. Δεν μιλάω για τα καλώδια αλλά για τον στύλο. Πρέπει κάποτε να τελειώνει αυτό το πράγμα.

Και απ’ ό,τι καταλαβαίνω από το χρονοδιάγραμμα που παρουσιάζετε, εσείς το αφήνετε για μετά την ιδιωτικοποίηση του ΑΔΜΗΕ. Αυτό σημαίνει, δηλαδή, ότι το αφήνετε στον ιδιώτη πλέον επενδυτή να επανασχεδιάσει το πρόγραμμα και να το στείλει πιο πίσω στις καλένδες, όπως έχει κάνει το δημόσιο μέχρι στιγμής. Η ημερομηνία υλοποίησης του έργου έχει παραταθεί σταδιακά και διαχρονικά. Πρέπει να πάρετε μία πολιτική απόφαση και αυτό το έργο να γίνει άμεσα, με το ΚΥΤ Ρουφ ή χωρίς το ΚΥΤ Ρουφ. Τεχνικές λύσεις υπάρχουν.

Αν θέλετε, όμως, να προχωρήσετε αναφορικά με το ΚΥΤ Ρουφ, πρέπει να κοιτάξετε το θέμα του προεδρικού διατάγματος για τον Ελαιώνα, γιατί τα προβλήματα εκεί είναι πολεοδομικά και γι’ αυτό δεν προχωράει επίσης. Οπότε είναι στα χέρια σας το ζήτημα.

Φοβάμαι, όμως, ότι αυτή η Κυβέρνηση δεν ενδιαφέρεται τόσο πολύ για τη δυτική Αθήνα. Είναι πολύ φτωχές αυτές οι περιοχές. Σας ενδιαφέρουν άλλες περιοχές. Σας θυμίζω, όμως, ότι ο Πρόεδρος της Νέας Δημοκρατίας και Πρωθυπουργός έχει εκλεγεί εκεί, οπότε έχετε διπλή ευθύνη και είστε διπλά εκτεθειμένοι, εάν δεν πάρετε πολιτικές πρωτοβουλίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο για τρία λεπτά.

**ΓΕΡΑΣΙΜΟΣ ΘΩΜΑΣ (Υφυπουργός Περιβάλλοντος και Ενέργειας):** Ευχαριστώ πολύ.

Κοιτάξτε, δεν είναι αλήθεια ότι δεν ενδιαφερόμαστε γι’ αυτές τις περιοχές. Την περασμένη εβδομάδα σε άλλη ερώτηση ο Υπουργός κ. Χατζηδάκης προσφέρθηκε να επισκεφθεί την περιοχή μαζί σας. Προσφέρομαι και εγώ, αφού είπατε ότι είναι σημαντικό να τα δει κανείς από κοντά.

Είμαστε επισπεύδον Υπουργείο με εποπτεία. Δεν έχουμε την αρμοδιότητα αυτού του έργου, αλλά ενδιαφερόμαστε γι’ αυτό και είμαστε έτοιμοι να κάνουμε ό,τι μπορούμε.

Ένα από τα προβλήματα που προκύπτουν, είναι οι πολεοδομικές προβλέψεις, οι πολεοδομικές άδειες, που εμπίπτουν στους δήμους. Χρειάζεται να υπάρχει συνεργασία με τους δήμους, να βγουν οι πολεοδομικές άδειες και να προχωρήσει αυτό το έργο.

Δεν έχει καμμία σχέση το ιδιοκτησιακό καθεστώς του ΑΔΜΗΕ. Ήδη υπάρχει ιδιωτικό κεφάλαιο στον ΑΔΜΗΕ. Ο ΑΔΜΗΕ είναι ρυθμιζόμενος φορέας. Ρυθμίζεται από τη ΡΑΕ. Το επενδυτικό του έργο επιβάλλεται από τον ρυθμιστή. Χρηματοδοτείται απ’ αυτούς που χρησιμοποιούν το δίκτυο, σαν κι εμάς, τους καταναλωτές. Επομένως το ιδιοκτησιακό καθεστώς δεν έχει καμμία σχέση με την υλοποίηση αυτού ή άλλων έργων, όπως έχουμε να πούμε αργότερα για άλλα σημαντικά έργα τα οποία γίνονται για την Αττική, την Κρήτη, τις Κυκλάδες. Το ιδιοκτησιακό καθεστώς δεν έχει σχέση.

Υπάρχει αυτή τη στιγμή διαβούλευση μεταξύ του Δήμου Αιγάλεω, του Δήμου Αθηναίων, της ΔΕΗ και του ΑΔΜΗΕ. Πρέπει να βρεθεί μία λύση στα αδειοδοτικά, κατασκευαστικά, διαδικαστικά θέματα. Τα παρακολουθούμε πολύ στενά. Νομίζω ότι θα υπάρχουν ανακοινώσεις από τους αρμόδιους φορείς σύντομα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την πρώτη με αριθμό 168/4-11-2019 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Επανεξέταση της απόφασης για εγκατάσταση σταθμού μετατροπής στη Δαμάστα Ηρακλείου».

Τον λόγο έχει ο κ. Κεγκέρογλου για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ από το 2010 από την κυβέρνηση του ΠΑΣΟΚ και παρά την κρίση ή αν θέλετε και με αφορμή την κρίση, επεξεργαστήκαμε και ξεκινήσαμε την υλοποίηση ενός ενεργειακού σχεδιασμού, που αφορούσε μεγάλους τομείς ενέργειας, όπως η αξιοποίηση των υδρογονανθράκων, η διείσδυση των ανανεώσιμων πηγών ενέργειας και, βέβαια, η ενεργειακή επάρκεια της χώρας και των νησιών.

Μέσα σε αυτό τον σχεδιασμό ήταν και η Κρήτη με τη μικρή και τη μεγάλη διασύνδεση. Η μικρή διασύνδεση μετά τις αλληλοσυγκρουόμενες απόψεις της πολιτικής ηγεσίας του Υπουργείου, με Λαφαζάνη, Σκουρλέτη, Σταθάκη καθυστέρησε πάνω από τρία χρόνια. Και ενώ τώρα θα έπρεπε να λειτουργεί, μόλις τώρα αρχίζει. Και πρέπει να δούμε αν έχει προβλήματα όπως λέγεται.

Η μεγάλη διασύνδεση η οποία προβλεπόταν να αποτελέσει τμήμα του αγωγού Ισραήλ – Κύπρος – Κρήτη – Αττική - Ευρώπη, δυστυχώς με απόφαση της προηγούμενης κυβέρνησης εξαιρέθηκε από τα έργα κοινού ενδιαφέροντος της Ευρωπαϊκής Ένωσης, το γνωστό PCI. Και αποφασίστηκε, για λόγους που έχουν να κάνουν με σκοπιμότητες ουσιαστικά -γιατί δεν υπήρξε καμμία σοβαρή επιστημονική ή άλλη εξήγηση- να γίνει από χρήματα του Έλληνα φορολογούμενου πολίτη, είτε από το ΠΔΕ είτε από το ΕΣΠΑ.

Ο αγωγός αυτός ακουμπάει στην Κορακιά Ηρακλείου. Και από την Κορακιά Ηρακλείου θα έχουμε τη δυνατότητα να συνδέσουμε το ηλεκτρικό δίκτυο Κρήτης με ρεύμα που, αφού μετατραπεί, θα μπορεί να είναι στη διάθεση των καταναλωτών. Ο σταθμός μετατροπής αντί να γίνει στην Κορακιά, όπως προβλεπόταν στην αρχή -και, βέβαια, σε σημείο που από το χωροταξικό σχέδιο Κρήτης προβλέπεται το ενεργειακό κέντρο και η τοποθέτησή του- η προηγούμενη κυβέρνηση, λέγεται, με πολιτική κατεύθυνση του κ. Σταθάκη τοποθετεί το σταθμό μετατροπής στη Δαμάστα. Και, βέβαια, αυτό καθιστά αδύνατη και την απόσυρση των μονάδων παραγωγής από τα Λινοπεράματα, αφού πλέον τα Λινοπεράματα θα είναι μετά τον σταθμό παραγωγής σε απόσταση τέτοια, που δεν μπορεί να υλοποιηθεί η μετεγκατάστασή τους.

Το ερώτημα, λοιπόν, είναι: Μετά την απόφαση του περιφερειακού συμβουλίου που είναι αρνητικό στην εγκατάσταση του σταθμού στη συγκεκριμένη θέση -θετικό στο έργο, αλλά αρνητικό σε αυτό- μετά την απόφαση του δήμου που είναι αρνητική στην εγκατάσταση του σταθμού στη θέση αυτή, μετά την τεκμηριωμένη άποψη ότι η θέση είναι στην Κορακιά -το χωροταξικό σχέδιο Κρήτης λέει για Κορακιά, όλοι οι κανόνες λένε για Κορακιά- χωρίς καμμία λογική και η σημερινή ηγεσία του Υπουργείου ακολουθεί την πεπατημένη του ΣΥΡΙΖΑ, ακολουθεί την πεπατημένη του κ. Σταθάκη, τις συμφωνίες που αυτός είχε κάνει, αντιδρώντας στην ένταξη στα έργα κοινού ενδιαφέροντος της μεγάλης διασύνδεσης και επιμένει στη Δαμάστα, γιατί;

Θα επανεξετάσετε την απόφαση σύμφωνα με το αίτημα όλης της Κρήτης και της τοπικής κοινωνίας ή θα επιμείνετε σε μία πολιτική κατεύθυνση της προηγούμενης κυβέρνησης του ΣΥΡΙΖΑ; Και θα μας εξηγήσετε και τους λόγους που θα ακολουθείτε αυτή τη μη τεκμηριωμένη άποψη.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ενδιαφέρον η ερώτησή σας. Βλέπω πολλούς Βουλευτές από το Κίνημα Αλλαγής.

Τον λόγο έχει ο κύριος Υπουργός.

**ΓΕΡΑΣΙΜΟΣ ΘΩΜΑΣ (Υφυπουργός Περιβάλλοντος και Ενέργειας):** Ευχαριστώ πολύ.

Κύριε Κεγκέρογλου, ως Βουλευτής του Νομού Ηρακλείου θα γνωρίζετε πολύ καλά ότι, είναι πολύ σημαντικό να υλοποιηθεί αυτό το έργο γρήγορα, και το κύριο κριτήριο που έχουμε, είναι η αναγκαιότητα της ταχείας υλοποίησης αυτού του έργου της Αττικής - Κρήτης. Αυτός είναι ο κύριος άξονας το συμφέρον της ηλεκτροδότησης της Κρήτης.

Η επιτάχυνση των διαδικασιών είναι ζήτημα εθνικής σημασίας όχι μόνο για τον εφοδιασμό της Κρήτης αλλά και για οικονομικούς λόγους. Όσο πιο γρήγορα γίνει το έργο, τόσο πιο μειωμένα θα είναι τα ΥΚΩ, που μόνο σε ό,τι αφορά την Κρήτη επιβαρύνουν τον Έλληνα καταναλωτή με 300 εκατομμύρια ευρώ ετησίως κατά μέσο όρο.

Η αναγκαιότητα, βέβαια, της γρήγορης υλοποίησης δεν σημαίνει επιπτώσεις σε θέματα ασφάλειας και προστασίας του περιβάλλοντος στις περιοχές στις οποίες θα αναπτυχθεί και αυτό θα το διασφαλίσουμε.

Σε σχέση με το ζήτημα που θέσατε για τη θέση του σταθμού μετατροπής, πραγματοποιήθηκε πριν από λίγες μέρες συνάντηση του Υπουργού κ. Χατζηδάκη με τον Δήμαρχο Μαλεβιζίου. Εκεί τονίστηκε ότι η υλοποίηση του έργου, θα αποφέρει σημαντικά και πολύπλευρα οφέλη από το κλείσιμο του εργοστασίου της ΔΕΗ στα Λινοπεράματα. Η πεπαλαιωμένη και ρυπογόνα μονάδα ηλεκτροπαραγωγής, θα αντικατασταθεί από ένα υπόγειο καλώδιο που θα καταλήγει σε έναν σταθμό μετατροπής έξω από τη Δαμάστα. Ο φορέας υλοποίησης έχει δεσμευτεί όχι μόνο ότι ο σταθμός αυτός δεν θα είναι ορατός από κανένα μέρος της Δαμάστας αλλά και για την καταβολή αντισταθμιστικών οφελών στους κατοίκους της περιοχής.

Η επιλογή της Δαμάστας δεν έγινε αυθαίρετα. Στο πλαίσιο της εκπόνησης μελέτης περιβαλλοντολογικών επιπτώσεων του έργου για την εγκατάσταση του σταθμού μετατροπής, πραγματοποιήθηκε ενδελεχής έρευνα πιθανών θέσεων και η έρευνα κατέληξε σε έξι πιθανές θέσεις, που αξιολογήθηκαν με κριτήρια διαφανή, τις επιπτώσεις στο φυσικό περιβάλλον, τις επιπτώσεις στο ανθρωπογενές περιβάλλον, αρχαιολογικοί χώροι, πληθυσμό, τις χρήσεις γης και τα τεχνικά κριτήρια. Η αξιολόγηση αυτή, με βάση αυτά τα διαφανή κριτήρια, έδειξε ότι η θέση της Δαμάστας είναι η καταλληλότερη. Οι περιβαλλοντολογικοί όροι οι οποίοι θα τεθούν για το έργο, είναι αυτονόητο ότι θα αποτελούν την ασφαλιστική δικλίδα για την προστασία του περιβάλλοντος.

Για τη χρηματοδότηση και τα σχόλια που κάνατε, θα αναφερθώ στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε, και ζητώ λίγο χρόνο παραπάνω λόγω της σπουδαιότητας του θέματος και, βέβαια, αν έχετε αντίρρηση, μπορείτε να το θέσετε στο Σώμα. Με την παρούσα σύνθεση δεν νομίζω να υπάρχει αντίθεση!

Είναι όμως πολύ σοβαρό το θέμα και θα περίμενα από τον κ. Θωμά, ο οποίος φαίνεται ότι είναι ευρωαναθρεμμένος στα φόρα και στις υπηρεσίες της Ευρωπαϊκής Ένωσης, ότι θα ήταν υπέρμαχος της τήρησης των ευρωπαϊκών κανόνων, του θεσμικού πλαισίου και όλων αυτών που παπαγαλίζουμε πολλές φορές προς τους πολίτες ότι αποτελούν μια κατάκτηση της Ευρωπαϊκής Ένωσης.

Κύριε Θωμά, είστε αναντίστοιχος με αυτά τα οποία μας λέγατε, από τις ευρωπαϊκές θέσεις στις οποίες έχετε υπηρετήσει. Είστε αναντίστοιχος πλήρως. Και γιατί είστε πλήρως αναντίστοιχος; Έχετε λάβει υπ’ όψιν σας ή είπατε μια κουβέντα για το ειδικό χωροταξικό της Κρήτης, που είναι νόμος του κράτους; Πέστε μας. Είπατε μια κουβέντα για την απόφαση του περιφερειακού συμβουλίου που είναι το αρμόδιο όργανο και το οποίο σας λέει «όχι στη Δαμάστα»; Είπατε ότι δεν έχει ορατότητα. Έχετε πάει στη Δαμάστα και δεν είχε ορατότητα;

Και ό,τι σας έγραψαν, τα είπατε; Να ξέρετε ότι πολλές φορές στη θέση του Υπουργού και του Υφυπουργού μπορεί να εκτεθείς, εάν πεις αβλεπεί και χωρίς έρευνα, αυτά τα οποία σου γράφουν ακόμα και οι υπηρεσίες. Έχω βρεθεί σε αυτή τη θέση και ήλεγχα πάντα αυτά που μου έγραφαν.

Εκτός του ότι είναι απόλυτη η γειτνίαση, είναι απόλυτη η γειτνίαση και του μνημείου των πεσόντων, και όχι μόνο των πεσόντων, αλλά και των εκτελεσθέντων από τους Γερμανούς. Γνωρίζετε ότι είναι χαρακτηρισμένο μαρτυρικό χωριό; Γνωρίζετε ότι είναι στο δίκτυο των μαρτυρικών χωριών και πόλεων της χώρας; Μια ευαισθησία δεν υπάρχει, να ακούσετε την κραυγή αγωνίας;

Και μπορείτε να μου πείτε ποια θέση είχε από τις έξι η Κορακιά; Μπορείτε να μου πείτε; Γιατί αν ήταν πέμπτη, παραδείγματος χάριν, ή τέταρτη, θα πρέπει να συζητήσουμε ποια είναι τα κριτήρια, με τα οποία τη κατέταξε όποιος τη κατέταξε.

Οι πληροφορίες οι δικές μας και η καταγγελία είναι ευθεία. Ο κ. Σταθάκης, με πολιτική κατεύθυνση επέλεξε τη θέση της Δαμάστας και δεν έκανε τίποτα άλλο η εταιρεία και οι υπηρεσίες παρά να την υιοθετήσουν. Όλα, λοιπόν, τα θεσμικά όργανα είναι ενάντια, η επιτροπή περιβάλλοντος, το περιφερειακό συμβούλιο, ο δήμος, το ειδικό χωροταξικό που είναι θεσμικό πλαίσιο. Οι κανόνες της Ευρωπαϊκής Ένωσης απαιτούν σεβασμό στη γενικότερη άποψη της κοινωνίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν μιλάω για μεμονωμένες διαμαρτυρίες. Μην κάνετε το λάθος να μας πείτε ότι εκεί υπάρχει Ρουβίκωνας ούτε μεμονωμένες κινήσεις. Μιλάμε για καθολική αντίδραση της κοινωνίας. Και, βέβαια, κάποια «καρακόλια» έχουν πάει να μιλήσουν -και ελπίζω να μην είναι από το Υπουργείο- για λεφτά που θα πάρουν οι άνθρωποι και άρα να υποχωρήσουν. Προσέξτε το θέμα. Δεν είναι απλό.

Η θέση της Κορακιάς είναι απόλυτα η καταλληλότερη και οικονομικά. Μη φουσκώνετε τους λογαριασμούς για τα χωματουργικά και όλα τα άλλα που λένε, διότι η καταστροφή στο επόμενο είναι απόλυτη. Δεν επέλεξαν τη θέση της Κορακιάς ξέρετε γιατί; Γιατί δεν ήταν πρώτη; Γιατί χρειάζεται κάποιες παραπάνω εγκρίσεις. Επειδή γειτνιάζει με τη θάλασσα, γειτνιάζει, δηλαδή, με αρμοδιότητα και άλλων υπουργείων, χρειάζεται μια παραπάνω γραφειοκρατία. Ε όχι! Γνωρίζετε πάρα πολύ καλά ότι, το ενεργειακό κέντρο έχει θεσπιστεί εκεί και εκεί πρέπει να γίνει.

Και πείτε μας, εάν η μεταφορά από τα Λινοπεράματα είχε σχέση με το μεγάλο καλώδιο. Καμμία. Η λειτουργία της ρυπογόνας μονάδας έχει σχέση με τη μικρή διασύνδεση, αυτή την οποία καθυστέρησε η προηγούμενη κυβέρνηση, Λαφαζάνης, Σκουρλέτης, Σταθάκης. Πρέπει να τους λέμε και αναλυτικά, γιατί ακολουθούσαν αλληλοσυγκρουόμενες πολιτικές. Έτσι καθυστέρησε τρία χρόνια τη μικρή ηλεκτρική διασύνδεση την οποία είχαμε σχεδιάσει και ξεκινήσει.

Βέβαια ακούγεται ότι έχει προβλήματα στην Πελοπόννησο για τη σύνδεση με τη Μεγαλόπολη. Αυτό είναι ένα άλλο θέμα και πρέπει να το δείτε. Με αυτό έχει σχέση η ενεργειακή επάρκεια για τον ορατό ορίζοντα και η μη λειτουργία των μονάδων όχι με τη μεγάλη διασύνδεση. Αλίμονο εάν ήταν με τη μεγάλη, η οποία θα λειτουργήσει πολύ αργότερα και εάν μέχρι τότε, ελπίζουμε από εκεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ ολοκληρώστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ολοκληρώνω, κύριε Πρόεδρε, μα κάνω ερώτηση και για τη Μεγαλόπολη απ’ ό,τι ακούσατε, οπότε θέλω λίγο χρόνο.

Θέλω καθαρές απαντήσεις ευρωπαϊκές, και αποδείξτε ότι δεν χαλάσατε με το που ήρθατε εδώ και μπλεχτήκατε στα συστήματα. Αποδείξτε ότι δεν χαλάσατε και ότι σέβεστε το ευρωπαϊκό θεσμικό πλαίσιο.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΡΑΣΙΜΟΣ ΘΩΜΑΣ** **(Υφυπουργός Περιβάλλοντος και Ενέργειας):** Ευχαριστώ.

Δεν μπορώ να πω ότι έχω πάει σε όλη την Ελλάδα, αλλά μεταξύ εμού και του Υπουργού, και ιδιαίτερα του Υπουργού, νομίζω ότι έχουμε οπτική εικόνα, ακριβώς, για το τι συμβαίνει στην Κρήτη. Άμα πάρουμε και τους δύο μαζί, ο Υπουργός ξέρει πολύ καλά πού βρίσκεται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μη σας πάρει βόλτα και ο κ. Κεγκέρογλου, γιατί σε λίγο δεν θα πηγαίνετε καθόλου στο Υπουργείο εσείς και ο κ. Χατζηδάκης αν αρχίσετε τις βόλτες.

**ΓΕΡΑΣΙΜΟΣ ΘΩΜΑΣ** **(Υφυπουργός Περιβάλλοντος και Ενέργειας):** Ο Υπουργός, λοιπόν, έχει πολύ καθαρή γνώση του προβλήματος. Εγώ όπου χρειάζεται πηγαίνω, όπως πήγα στη δυτική Μακεδονία, ακριβώς για να δω και να συζητήσω τοπικά, κάτι το οποίο έγινε, και θα πάω όπου χρειαστεί.

Νομίζω τα κριτήρια τα ανέπτυξα στην πρώτη μου ομιλία, ήταν καθαρά, ήταν ξεκάθαρα, ήταν εμπεριστατωμένα και υπάρχουν οι περιβαλλοντολογικοί όροι οι οποίοι θα τεθούν για το έργο, και θα είναι η ασφαλιστική δικλίδα για την προστασία του περιβάλλοντος, περαιτέρω της αξιολόγησης η οποία έχει γίνει.

Νομίζω ότι δεν έχω κάτι άλλο να πω. Δεν θα αυθαιρετήσουμε με καινούργια κριτήρια ή με καινούργιους τρόπους να αλλάξουμε μία αξιολόγηση, η οποία έχει γίνει με διαφανή τρόπο και να αυθαιρετήσουμε, να αλλάξουμε, μόνο και μόνο επειδή έγινε αλλαγή της Κυβέρνησης. Ανέφερα τις επιπτώσεις. Υπάρχουν διαβεβαιώσεις για το υπόγειο καλώδιο, για το κλείσιμο, για το τι θα υπάρχει, τι θα φαίνεται και τι δεν θα φαίνεται και νομίζω ότι είναι ο ασφαλέστερος τρόπος για να γίνει αυτό το έργο.

Αναφερθήκατε στην πρώτη σας ερώτηση και στη χρηματοδότηση του έργου, η οποία έχει εξασφαλιστεί. Όπως ξέρετε για το πρώτο έργο, το μικρό καλώδιο, προχωράει κανονικά η διασύνδεση και θα λειτουργήσει τον επόμενο χρόνο. Το καινούργιο έργο έχει δημοπρατηθεί, έχει κλείσει ο διαγωνισμός για τη σύμβαση του καλωδίου στις 5 Αυγούστου και θα έχει γίνει κανονικά η σύμβαση στις 2 Δεκεμβρίου.

Όσον αφορά τους σταθμούς μετατροπής, έκλεισε ο διαγωνισμός την περασμένη εβδομάδα. Η σύμβαση θα γίνει αρχές του επόμενου χρόνου και θα προχωρήσει. Είναι απαραίτητη η διασύνδεση του μεγάλου καλωδίου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι, είναι παράνομα! Η Κρήτη θα αντιδράσει νομίμως!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεγκέρογλου, σας παρακαλώ.

Κύριε Υπουργέ, ολοκληρώστε.

**ΓΕΡΑΣΙΜΟΣ ΘΩΜΑΣ** **(Υφυπουργός Περιβάλλοντος και Ενέργειας):** Είναι απαραίτητη για να προχωρήσει, για να υπάρχει ενεργειακός εφοδιασμός της Κρήτης.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Έχουν διανεμηθεί τα Πρακτικά της Τετάρτης 11 Σεπτεμβρίου 2019, της Τετάρτης 18 Σεπτεμβρίου 2019, της Πέμπτης 19 Σεπτεμβρίου 2019, της Παρασκευής 20 Σεπτεμβρίου 2019, της Δευτέρας 23 Σεπτεμβρίου 2019, της Πέμπτης 26 Σεπτεμβρίου 2019, της Παρασκευής 27 Σεπτεμβρίου 2019, της Δευτέρας 30 Σεπτεμβρίου 2019 και της Τρίτης 1 Οκτωβρίου 2019 και ερωτάται το Σώμα εάν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς τα Πρακτικά της Τετάρτης 11 Σεπτεμβρίου 2019, της Τετάρτης 18 Σεπτεμβρίου 2019, της Πέμπτης 19 Σεπτεμβρίου 2019, της Παρασκευής 20 Σεπτεμβρίου 2019, της Δευτέρας 23 Σεπτεμβρίου 2019, της Πέμπτης 26 Σεπτεμβρίου 2019, της Παρασκευής 27 Σεπτεμβρίου 2019, της Δευτέρας 30 Σεπτεμβρίου 2019 και της Τρίτης 1 Οκτωβρίου 2019 επικυρώθηκαν.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 12.21΄ λύεται η συνεδρίαση για τη Δευτέρα 11 Νοεμβρίου 2019 και ώρα 18:00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**